qundao/data-zh-poetry huggingface dataset:
送居厚弟堂稟二首·其一
作者：劉克莊
朝代：宋

俱被光華遣，同歸寂寞濱。
吾災因抱槧，子咎在埋輪。
記憶煩明主，招徠到遠臣。
要須留晚節，它日白先人。
送居厚弟堂稟二首·其二
作者：劉克莊
朝代：宋

怕與親朋別，那堪送子行。
天威難俟駕，秋暑勿貪程。
若見知名士，爲言不慧兄。
孤危托君相，耕釣畢殘生。
送山甫赴嶺口倉五言二首·其一
作者：劉克莊
朝代：宋

跬步難相捨，今爲薄宦驅。
長年幹父蠱，晚節頼家駒。
鄉近多安訊，時清少急符。
故人問郎罷，卧起一筇扶。
送山甫赴嶺口倉五言二首·其二
作者：劉克莊
朝代：宋

三子俱匏繫，將如此老何。
吾方期跨竈，汝勿厭熬波。
食檗心尤苦，鹽梅味主和。
先民羞詭遇，不在獲禽多。
送山甫赴嶺口倉與黄兄來復同載
作者：劉克莊
朝代：宋

德遠先生學者師，此郎超詣可傳衣。
凌雲才子聲名早，煮海麤官氣力微。
二尺檠商今與古，三家村有是和非。
直須滿了葵丘戍，策杖溪邊待璧歸。
送山甫銓試二首并寄强甫·其一
作者：劉克莊
朝代：宋

二昆南北各驅馳，季復隨群試有司。
蕃衍皆因先世積，荒嬉端爲乃翁慈。
爭名古有笞兒語，任運吾無責子詩。
萬一原夫能末綴，採蒲裹粽待歸期。
送山甫銓試二首并寄强甫·其二
作者：劉克莊
朝代：宋

家事如今亦盡傳，此冠未挂待何年。
忍拋老漢□□畔，去傍渠儂水鏡邊。
逆旅我能幾時客，自家□□□人憐。
歸鴻數寄平安字，莫遣衰翁望眼穿。
送廣師謁竹溪中書五言二首·其一
作者：劉克莊
朝代：宋

村老詩顛者，顛年八十年。
後生被傳染，引得廣師顛。
送廣師謁竹溪中書五言二首·其二
作者：劉克莊
朝代：宋

五十有三箇，問法向誰邊。
村老小顛爾，竹溪翁大顛。
送廣東憲
作者：劉克莊
朝代：宋

疏屢循牆詔屢催，繡衣安得更徘徊。
直從象窟埋輪去，曾向龍墀折檻來。
度嶺尊堯心未已，登臺叫舜首頻回。
遥知行橐無南物，驛使歸時且寄梅。
送延平張生歸南溪
作者：劉克莊
朝代：宋

問訊南溪水，韓張泛幾迴。
侍郎何處在，司業有孫來。
送延平鄧醫
作者：劉克莊
朝代：宋

和扁過門千百輩，鄧先神妙七閩推。
非關玉枕方猶閟，自是金篦刮已遲。
天下豈無書未見，世間唯有老難醫。
綺裘寶馬相酬贈，未抵樗翁七字詩。
送建安鄭尉
作者：劉克莊
朝代：宋

路人能說尉，壹似建溪清。
寸錦不携去，束書相伴行。
無心干舉將，有面見賢兄。
應笑東陽令，淹留白髮生。
送張守秘丞二首·其一
作者：劉克莊
朝代：宋

斗壘那堪數旱饑，君侯苦節未爲非。
賓筵雖畫何嘗卜，雩禱於天且不違。
歲儉粟輸倉氏少，郡貧餉入洛陽稀。
老農夾道攀轅歎，作麽携琴載鶴歸。
送張守秘丞二首·其二
作者：劉克莊
朝代：宋

逐客門庭斷履綦，時迂小隊訪茅茨。
追隨雅有蓬山舊，愛助慙無薤水規。
輿膩豈爲名士涴，羊碑長遣後人思。
安知昭代輶軒使，不向民間采此詩。
送張應斗還番昜
作者：劉克莊
朝代：宋

蕉荔漫山霧雨繁，虬鬚客子悔南轅。
久留閩囝誰堪語，却憶番君可與言。
豪傑雖窮留氣在，聖賢不死有書存。
歸時洗換征衣了，揀箇深山緊閉門。
送强浦注籍
作者：劉克莊
朝代：宋

老別親朋已動情，可堪玉樹離階庭。
新吟不數蒼蠅竅，多病真成碧鶴形。
翁迫崦嵫遲暮景，兒看風雪短長亭。
早歸共舉屠蘇酒，莫愛西湖柳色青。
送强甫赴惠安六言十首·其一
作者：劉克莊
朝代：宋

宰社如宰天下，其難舉者莫勝。
忍事吸醋三斗，不飲彊飯二升。
送强甫赴惠安六言十首·其一〇
作者：劉克莊
朝代：宋

或問漢庭名卿，僅數洛陽耆英。
汝見諸公執贄，各爲老子寄聲。
送强甫赴惠安六言十首·其七
作者：劉克莊
朝代：宋

彼民若不駭輿，迺翁可就安車。
擊鮮之力不足，啜菽之歡有餘。
送强甫赴惠安六言十首·其三
作者：劉克莊
朝代：宋

古云若保赤子，亦曰如烹小鮮。
雉馴萬物遂性，犬吠一村廢眠。
送强甫赴惠安六言十首·其九
作者：劉克莊
朝代：宋

得百里地雖小，作三年計勿忙。
但願彼禾稼熟，莫愁汝松菊荒。
送强甫赴惠安六言十首·其二
作者：劉克莊
朝代：宋

予奪平心足矣，痛癢以身體之。
薤本何須先拔，蒲鞭不可妄施。
送强甫赴惠安六言十首·其五
作者：劉克莊
朝代：宋

腦上筆不會插，心頭肉其忍剜。
乍可儂無花判，莫教渠有租瘢。
送强甫赴惠安六言十首·其六
作者：劉克莊
朝代：宋

警報環四面至，急符寓一分寬。
吾兒行矣無怨，太守似元次山。
送强甫赴惠安六言十首·其四
作者：劉克莊
朝代：宋

巽以行權亦可，方於事上未然。
或迎使者負弩，或爲刺史挽船。
送强甫赴漳倅二首·其一
作者：劉克莊
朝代：宋

囝罷各華顛，臨分倍黯然。
吾惛如隔霧，汝孝可通天。
郡古多文獻，廳寒少事權。
東岡今召父，猶在乃翁前。
送强甫赴漳倅二首·其二
作者：劉克莊
朝代：宋

平生受用語，祖道試重拈。
御下慈親恕，持身處女嚴。
民歌齊相靜，守說許丞廉。
寬作朞年別，吾衰勿久淹。
送徐夏叔
作者：劉克莊
朝代：宋

昔與長君親，今方識少君。
極知皆造理，何止並能文。
讀照湘中雪，吟開嶽頂雲。
老余才思竭，搔首念離羣。
送徐守寺正二首·其一
作者：劉克莊
朝代：宋

楳埜先生子象賢，向來心印得單傳。
諺云蠟燭真明矣，罰止蒲鞭亦肅然。
執贄客多樽有酒，詬租吏少篋無錢。
璽書底事催歸急，不許邦人借一年。
送徐守寺正二首·其二
作者：劉克莊
朝代：宋

聞道君侯欲解麾，士農攀卧共依依。
野人恨作滕民晚，州牧能如結輩稀。
雖有荔枝懶包貢，亦無薏苡可囊歸。
諸公萬一詢衰朽，爲說羊裘坐釣磯。
送徐平父往水南
作者：劉克莊
朝代：宋

東漢高士後，晚唐先輩家。
聚螢十年讀，中鵠一毫差。
昔有人還贄，今無佛雨花。
水南士淵藪，彈鋏不須嗟。
送徐鼎夫用廬陵通守博士戴文韻
作者：劉克莊
朝代：宋

一春風雨郡齋寒，荒了麻姑老子壇。
吏抱文書排闥至，客携詩卷退衙看。
愁來鏡裏絲難染，老去胸中錦已殘。
若棹扁舟見安道，爲言歲晚習申韓。
送德甫姪省試
作者：劉克莊
朝代：宋

絕出雕蟲輩，相期竹馬年。
二魁家有樣，四世里興賢。
雪鬢吾還笏，霜蹄汝著鞭。
微痾真換骨，骨換不難仙。
送惠州弟
作者：劉克莊
朝代：宋

半竹分來豈不榮，三荆拆散若爲情。
莫云炎嶠非吾土，直爲豐湖作此行。
交趾珠能令綬去，鬰林石可壓舟輕。
懸知解印無南物，留面歸看白髮兄。
送戴復古謁陳延平
作者：劉克莊
朝代：宋

倉部當今第一流，艱難有詔起分憂。
城危如卵支群盜，膽大於身蔽上游。
應是孔明親治事，豈無子美可參謀。
君行必上轅門謁，爲說披簑弄釣舟。
送拄杖還僧
作者：劉克莊
朝代：宋

頭白高僧行脚嬾，一枝筇竹久生苔。
不逢太乙然藜照，時借山翁荷蓧廻。
夜挂多尋蕭寺壁，曉拈恐化葛陂雷。
還師此物禪須進，曾入詩人手內來。
送方君節監丞
作者：劉克莊
朝代：宋

世論喧啾衆竅鳴，先賢於此極持平。
坡稱淳父文經世，沂惜希文諫近名。
向去史書將有考，由來公議最無情。
我衰君壯飛潜判，何日重尋洛社盟。
送方善夫赴鷺洲山長二首·其一
作者：劉克莊
朝代：宋

奎畫煌煌天上來，遥知繫馬向堂階。
官銜怪得清如許，文館雖然冷亦佳。
尚論鄉先宜合祀，舊傳潮學各分齋。
未應久作諸侯客，帝有薰琴待汝諧。
送方善夫赴鷺洲山長二首·其二
作者：劉克莊
朝代：宋

柴門病後少曾開，今日人扶出郭來。
君奉潘輿貧亦樂，我貪漢橐老猶獃。
明師不患無高弟，大匠何嘗有棄材。
若見蓬仙煩問訊，掉頭一去幾時迴。
送方子約赴衢教
作者：劉克莊
朝代：宋

博士非如吏，巍然道自居。
諸生趨避席，太守揖升車。
朱筆濃批卷，青燈細勘書。
漢廷重文藻，行矣召嚴徐。
送方寔孫
作者：劉克莊
朝代：宋

丹詔求賢切，西行不可徐。
便乘天廄馬，莫跨霸橋馿。
太白清平調，相如諫獵書。
定將新述作，一一寄田廬。
送方文甫判官
作者：劉克莊
朝代：宋

檄筆騷情俱妙絕，它人才少子才多。
分桐江派從初祖，在孔門中占二科。
此去潘輿添燕喜，向來韓木尚婆娑。
傳聞仲舉高懸榻，應待元寮入禮羅。
送方時父
作者：劉克莊
朝代：宋

向來羞作繞枝飛，劉表區區不足依。
索飯兒嗔郎罷出，畫眉人約藁砧歸。
食魚底處容長鋏，射虎今方尚短衣。
老縛一官行未得，羨君去采故山薇。
送方楷
作者：劉克莊
朝代：宋

才子囊書入帝京，鷃飛安敢料鵬程。
赴南宮緩功夫久，携北碑多嗜好清。
玉鏡臺邊無別淚，金花牋上有芳名。
可憐病叟如蝸縮，呵凍題詩當餞行。
送方楷之官
作者：劉克莊
朝代：宋

博雅今蕭翼，招延小孟嘗。
雖操牙算子，不廢□□□。
祕篋珍儲富，公車薦墨香。
惟應猿鶴怨，三載□□房。
送方汝楫客授嚴陵
作者：劉克莊
朝代：宋

昔年尚友先君子，晚見賢郎自策名。
芹泮佩衿尊鄭老，桐江譜牒派玄英。
譽髦孰不觀朝彩，耄齒吾難主夏盟。
若見監州煩問訊，必分風月照寒檠。
送方添倅
作者：劉克莊
朝代：宋

忠惠橫經地，今將五十秋。
諸生迎謁廟，吾子往監州。
吏散齋堂靜，朋來鄭校修。
勿嫌員外置，風月滿鴻溝。
送方清孫參學
作者：劉克莊
朝代：宋

僕負輕裝主倚轅，交游握手若爲言。
須求沂水風雩樂，勿愛沙河夜市繁。
曩日士曾宗郭太，它時我欲傳何蕃。
殷勤待折津亭柳，老怕春寒不出村。
送方漳浦
作者：劉克莊
朝代：宋

頗聞送者詩盈軸，我有樵歌子試聽。
岩邑雖然人所畏，畬民均是物之靈。
二升飯了官中事，一字廉真座右銘。
見說守侯如召杜，斷無走吏至公庭。
送方至
作者：劉克莊
朝代：宋

老去憐才癖轉深，愛君筆力擅詞林。
摶扶摇上二蟲笑，從渥漥來萬馬瘖。
書號醇儒漸者遠，弘稱曲學到於今。
漢家旃厦崇經術，莫事推敲枉費心。
送方蒙中赴辟二首·其一
作者：劉克莊
朝代：宋

誰云逢掖不知兵，一士居然繫重輕。
往昔下愚融鐵鏁，即今上聖倚金城。
可憐蔣子開三逕，又被烏公奪二生。
旋作凱歌馳露布，殘年猶擬看昇平。
送方蒙中赴辟二首·其二
作者：劉克莊
朝代：宋

聖君羔鴈遠相求，去去榆關迫盛秋。
應念霜寒履中野，定分月色照鄜州。
畫江謀拙難言智，出塞詩豪不惹愁。
却笑縛輪觀井者，一生過計更私憂。
送方蒙仲赴省
作者：劉克莊
朝代：宋

童年觜距已專場，何况而今益老蒼。
天網恢然罩鸞鵠，朝陽鳴矣革蜩螗。
士誰與賀爭同進，衆亦推弘詣太常。
可惜祠官無氣力，不能搢笏誦阿房。
送方蒙仲赴辟江閫分韻得既字
作者：劉克莊
朝代：宋

昔忝玉麟招，主君解衣衣。
於時事會來，中原方鼎沸。
封侯命大謬，更僕談未既。
俯仰四十年，歲月堪累欷。
多壘諸公辱，萬竈大農費。
玁狁至于涇，顓臾近於費。
譬如寢積薪，徒幸火然未。
邊人厭虜暴，別都尚王氣。
管鑰居守尊，衮鉞宗臣貴。
呼吸草檄書，蒐揀拔茅彙。
粲粲玄英孫，魯叟之所畏。
枚鄒願游梁，陳阮亦客魏。
非惟揖將軍，抑可歡大尉。
殺羊必及斟，啖鵝肯移毅。
拙謀鄙畫江，長策在耕渭。
駕馭雄狡服，拊摩軍民慰。
要當掃旄頭，寧論爛羊胃。
病翁越世久，嚼蠟淡無味。
膽薄怯觀井，憂深遑恤緯。
臨分執玉手，苦言君勿諱。
送方辰孫赴崇安尉
作者：劉克莊
朝代：宋

遯翁精舍久荒凉，君去應先炷瓣香。
疇昔二難賢可並，即今一箇弱堪傷。
時平多有農耕野，官好渾無卒下鄉。
莫作尋常黄綬看，子真向亦尉南昌。
送方郎唐卿漕試
作者：劉克莊
朝代：宋

翁已鞭鸞上九霄，此郎雖小亦清標。
斯文尚有嫡傳在，每見能令人意消。
身退吾難論一鶚，才高君必中雙鵰。
漢廷急士將親策，想見諸儒避董晁。
送方阜高赴衡州法掾
作者：劉克莊
朝代：宋

仕不論高下，絲毫要及民。
君其守三尺，古有活千人。
嶽樹侵雲杪，江蘺滿水濱。
楚芳饑可薦，切莫歎清貧。
送日老住九座山
作者：劉克莊
朝代：宋

瓶錫飛來方款曲，旛華迎去倏分離。
草眠氈睡身皆穩，刀割香塗佛豈知。
守土親爲大檀越，開山留下廢砧基。
直須金碧千間了，却訪溪庵亦未遲。
送明甫初筮十首·其一
作者：劉克莊
朝代：宋

三間參佐廨，昔也處先公。
矮屋兒無歎，翁生矮屋中。
送明甫初筮十首·其一〇
作者：劉克莊
朝代：宋

汝幼不努力，忽爲三十餘。
勉旃教汝子，要付善和書。
送明甫初筮十首·其七
作者：劉克莊
朝代：宋

十載脾神厄，何曾食有魚。
擊鮮徒溷汝，遺鮓適憂吾。
送明甫初筮十首·其三
作者：劉克莊
朝代：宋

祿米皆前定，分銖不可添。
園葵莫爭利，鄰棗亦傷廉。
送明甫初筮十首·其九
作者：劉克莊
朝代：宋

博士今儒彥，遥知講席重。
汝宜束脩往，吾亦執經從。
送明甫初筮十首·其二
作者：劉克莊
朝代：宋

守相卿耆舊，相逢必霽威。
渠寧私邑子，汝勿視翁歸。
送明甫初筮十首·其五
作者：劉克莊
朝代：宋

莫歎家庭遠，卿侯即父師。
尚於吾繾綣，定不汝瑕疵。
送明甫初筮十首·其八
作者：劉克莊
朝代：宋

記取元城語，南州熱異常。
別無衛生訣，止酒是丹方。
送明甫初筮十首·其六
作者：劉克莊
朝代：宋

先緒微如綫，未知誰亢宗。
翁猶慙父祖，汝可復慙翁。
送明甫初筮十首·其四
作者：劉克莊
朝代：宋

寧游屋溪畔，勿傍盜泉邊。
監竹不食笋，先賢樣在前。
送明甫赴銅鉛場六言七首·其一
作者：劉克莊
朝代：宋

文度何須膝上，阿奴姑可目前。
載馳載驅王事，一喜一懼父年。
送明甫赴銅鉛場六言七首·其二
作者：劉克莊
朝代：宋

鹽鐵論兒讀否，聚歛臣子攻之。
公卿大夫民賊，賢良文學汝師。
送明甫赴銅鉛場六言七首·其五
作者：劉克莊
朝代：宋

世祿鮮由禮法，家駒勿使荒嬉。
但願兒讀十紙，孰云孫隔一皮。
送明甫赴銅鉛場六言七首·其六
作者：劉克莊
朝代：宋

化蝶但貪睡美，舐犢尚爲愛牽。
三年不見心痗，十日無書眼穿。
送明甫赴銅鉛場六言七首·其四
作者：劉克莊
朝代：宋

旦市有攫金者，地靈豈愛寶哉。
零陵貪而乳盡，合浦清而蚌迴。
送曹守司直二首·其一
作者：劉克莊
朝代：宋

莫作封君看，慈祥若父兄。
化教虞芮遜，和了觸蠻爭。
列戟猶森衛，曹裝忽趣行。
要知莆俗厚，冠蓋送傾城。
送曹守司直二首·其二
作者：劉克莊
朝代：宋

已滿葵丘戍，民猶借一年。
何曾拔薤本，亦不用蒲鞭。
羨帑留修泮，公厨少起烟。
今無採詩者，付與後人傳。
送月蓬道人南遊寄呈陽岩侍讀直院侍郎六言三首·其一
作者：劉克莊
朝代：宋

昔燕見沉香亭，今送老破茅屋。
醉翁之耳雖白，坡仙之鬢已禿。
送李漕用之二首·其一
作者：劉克莊
朝代：宋

斜飛慶曆皇華遠，捷出熙寧使指新。
但記歐公更此職，不知趙濟是何人。
剡章徧及孤寒士，奮筆先誅聚歛臣。
自歎暮年衰颯甚，羨君老手獨埋輪。
送李漕用之二首·其二
作者：劉克莊
朝代：宋

漢廷鹽鐵議交攻，有詔姑惟舊法從。
聞道嶺南歌聖主，一如河北感仁宗。
向舒自是堪王佐，桑孔安知富大農。
它日公歸奉清問，可無鯁論贊烹封。
送李用之察院赴潮州二首·其一
作者：劉克莊
朝代：宋

烏府名臣暫擁麾，霜稜聊復變春熙。
行人猶謂驄當避，聖世初無鱷可移。
粵俗相携看上日，韓祠配食付它時。
極知不作周南滯，禁闥須君補闕遺。
送李用之察院赴潮州二首·其二
作者：劉克莊
朝代：宋

昔在番禺鬻筴時，瞽言不敢計從違。
固知國有三空患，又欲民無再榷譏。
篛裹爲生尤瘠薄，牙籌所積恐纖微。
公卿文學方矛盾，應待囊封决是非。
送林上舍
作者：劉克莊
朝代：宋

□傳紙貴洛陽城，疇昔推高月旦評。
下筆□□□□□，舉幡亦足唱諸生。
詩如東野無高論，策到□□□直聲。
病叟一春親藥裹，卧看柳色動離情。
送林元質侍郎赴宣城二首·其一
作者：劉克莊
朝代：宋

江鄉民力已凋疲，妙選名臣往拊綏。
此去天家增保障，向來帝子擁旌麾。
蕭生補郡寧忘諫，謝守看山定有詩。
相國若詢周柱史，爲言健似出關時。
送林元質侍郎赴宣城二首·其二
作者：劉克莊
朝代：宋

玉階接武侍凝旒，歲晚同尋洛社遊。
騎竹小兒迎輒去，戴花老監挽難留。
班春行李那容緩，亭午前茅盍少休。
造物殷勤愛公處，傍無妙麗護衣篝。
送林子敬倅武昌
作者：劉克莊
朝代：宋

閫外於今有虎臣，孰云立國靠江神。
後車雞塞勒銘客，前席龍山落帽人。
此去青油煩檄筆，向來赤壁要綸巾。
遥知崔顥題詩處，暇日登樓與拂塵。
送林寬夫父子
作者：劉克莊
朝代：宋

家學有淵源，傳之於艾軒。
三珠生老蚌，百鳥避雛鵷。
同進誰爭賀，諸生定閉蕃。
吾窮無可贐，握手贈君言。
送林德輔倅三山
作者：劉克莊
朝代：宋

匹雛力薄難軒輊，一鶚能高易輓推。
屢見衮衣聞吉語，安知夾袋偶遺才。
易云極困將亨矣，諺說平分有是哉。
若餞古公煩問訊，蚤開翹館築金臺。
送林推官
作者：劉克莊
朝代：宋

仕泉一郡共稱賢，今仕於漳想亦然。
非有珠犀堪自獻，若無梔蠟可爲妍。
惡貪泉水平生潔，缺相輪尖早晚圓。
若是尚書問村叟，衰殘恰似挂冠年。
送林知錄
作者：劉克莊
朝代：宋

狗監知才子，雌堂惜上賓。
歸船載畫重，清俸買書貧。
已作扶犁叟，難留拄笏人。
洛英如見問，爲說卧漳濱。
送林知錄觀
作者：劉克莊
朝代：宋

除却留耕知己外，其他蹊徑不曾鑽。
泉人浪自誇清史，冰氏安能動熱官。
一鶴隨身來去易，匹雛無力挽推難。
東風作意開桃杏，且閟清薌待歲寒。
送林與桂
作者：劉克莊
朝代：宋

曾與元方友，因知季子賢。
烏衣况推笏，黄甲必還氈。
華髮詢安問，重瞳覽奏篇。
此行宜努力，忠孝幾人全。
送林若山太博赴建倅
作者：劉克莊
朝代：宋

入誨諸生方樂育，出爲少尹忽高翔。
登臨庾月平分處，唯諾侁星一點傍。
署尾冰廳雖寂寂，瞻前鐵壁正堂堂。
自憐老病詩情減，縱寄茶來不合嘗。
送楊休文
作者：劉克莊
朝代：宋

寂寞鰥翁揜縣齋，吏傳刺字睡驚回。
自從黄鶴仙人去，誰遣青牛道士來。
適夢羽衣良有徵，共吟石鼎愧無才。
殷勤問訊西山老，何日山中伴訪梅。
送楊彥極提刑二首·其一
作者：劉克莊
朝代：宋

閩蜀相望萬里遥，敢圖斗壘屈魁杓。
南州處士蒙殊禮，魏府牙兵不更驕。
邦伯如今安得結，國人它日會思僑。
瓣香垂去猶精禱，果有甘霖溉旱苗。
送楊彥極提刑二首·其二
作者：劉克莊
朝代：宋

繡斧翩翩向福唐，百城歛衽避風霜。
夢迴桑下初何戀，手植棠陰故未忘。
判筆有神皆可錄，抄書無數即行裝。
從今病叟牢扃戶，莫望嚴公訪草堂。
送權郡詹通判
作者：劉克莊
朝代：宋

鎮靜一如無，頒條甫月餘。
來惟居傳舍，去不識兵厨。
健判風生筆，精祈雨灑車。
丈夫何必假，行矣兩輪朱。
送歐陽上舍夢桂
作者：劉克莊
朝代：宋

許奉太夫人以往，歐迎大君子而行。
無慙當日四門祖，起敬同時六館生。
反哺兒憐親老大，將雛翁喜世昇平。
劉詩未必如韓筆，聊見臨歧折柳情。
送歸善鄭主簿
作者：劉克莊
朝代：宋

境勝多遺跡，州貧異舊聞。
雌堂方致士，矮屋可煩君。
黄放無遐邇，朱勾有惰勤。
嶺民如見問，白首布襦裙。
送沈僴
作者：劉克莊
朝代：宋

建學多通顯，何爲尚布衣。
不聞行聘久，始悟設科非。
落日君尋店，深山我掩扉。
幾時殘燭下，重聽講精微。
送洪使君
作者：劉克莊
朝代：宋

雖擁朱轓貴，清臞兩鬢霜。
判花人競誦，詩草士深藏。
農飽因蠲賦，州貧爲捄荒。
公歸無媿面，應可見嚴光。
送洪侍御二首·其一
作者：劉克莊
朝代：宋

曾峨豸角立朝端，貴近聞名膽尚寒。
古冢狐狸何足問，法筵龍象各傍觀。
青霄直上雲梯易，白首能堅鐵壁難。
想見洛陽爲紙貴，爭傳獻可袖中彈。
送洪侍御二首·其二
作者：劉克莊
朝代：宋

幾迴南向望蒲輪，聞引而西忽改轅。
小毖上求助初政，大招公起入修門。
鱗無嬰者寧非諂，膳有鬈如不必言。
膜外浮榮均臭腐，本來面目要常存。
送海豐薛縣尉
作者：劉克莊
朝代：宋

境與潮陽接，傳聞盜已平。
丁男無轉徙，弧卒有來迎。
東作千村急，南官幾箇清。
廉材遺訓在，努力繼家聲。
送淮士陳文席見四川陳制參
作者：劉克莊
朝代：宋

漢家募擊匈奴者，此士如何未見收。
聞說將軍能揖客，安知定遠不封侯。
羊腸九折誰云險，駿骨千金豈易酬。
自古薦揚繇幕府，送君去謁大參謀。
送游潮州二首·其一
作者：劉克莊
朝代：宋

霜簡剛言璧有瑕，清朝耳目不應差。
醉翁絕少環滁飲，范老何心慶朔花。
省庫錢皆留享士，高齋琴却带還家。
邵平舊圃元無恙，未必封侯勝種瓜。
送游潮州二首·其二
作者：劉克莊
朝代：宋

雖森畫戟惟清嘯，因討紅巾有雪髯。
孟子曾稱伯夷隘，漢人亦議弱翁嚴。
交游皆嘆遺公誤，仇怨猶言太守廉。
可惜遒人官久廢，此詩湮鬰在閭閻。
送湯伯紀歸番昜
作者：劉克莊
朝代：宋

華宗所産必人英，久見諸賢說父兄。
荀氏晚添文若出，楊家又有敬之生。
進堪負荷斯文責，退亦流傳後世名。
身老荒村無可恨，獨於佳友尚關情。
送湯季庸監嶽
作者：劉克莊
朝代：宋

季子真奇士，聲名亞長君。
尚難友裘牧，何敢吏朱雲。
江國無生業，沙場有異聞。
臨岐各珍重，世故屬紛紜。
送潮陽方主學
作者：劉克莊
朝代：宋

芹泮人人陶聖化，花封處處置師儒。
遥知避席來聽講，猶勝開門自授徒。
官比鄭虔尤冷甚，士如趙德豈今無。
朝家調守方刓印，且可相依縣大夫。
送熊主簿
作者：劉克莊
朝代：宋

邑事多商榷，惟詩未暇論。
母慈催扇枕，父老謾攀轅。
新戍謀何地，初程宿某村。
西風有來鴈，書札儻相存。
送玉融周醫
作者：劉克莊
朝代：宋

苛留孤月伴長庚，無奈殘星欲啟明。
曾子數商誠有罪，韓公云籍未嘗盲。
病深不早迎秦緩，貲薄將何謝宋清。
客問後村翁健否，呻吟中有句將行。
送王允恭隠君
作者：劉克莊
朝代：宋

一葉撐來江浪闊，兼金却去客囊空。
都將歲月供丹竈，不要功名上景鍾。
古有禮羅招處士，今無書幣起逋翁。
南陽祇在荆州北，時一登高吊卧龍。
送王南海二首·其一
作者：劉克莊
朝代：宋

昔作翹材客，曾談執友賢。
雖無金屋貯，頼有歸巢遷。
此老飛仙去，斯文付嫡傳。
病翁猶未聵，要聽武城絃。
送王南海二首·其二
作者：劉克莊
朝代：宋

史氏循良傳，儒家果藝科。
土荒耕老少，海近販人多。
古有寧馨語，今無于蒍歌。
縣知新令尹，琴調得民和。
送王實之
作者：劉克莊
朝代：宋

欲去還留每自憐，竟爲吾子著先鞭。
孤忠盡見萬言疏，十口同登一葉船。
屈法相全煩聖主，上書俱貶愧前賢。
南歸定過西山下，細把行藏告墓阡。
送王實之赴長沙幕
作者：劉克莊
朝代：宋

賈傅遺蹤在，君於此泛蓮。
不應卑濕地，猶著廣寒仙。
策好人爭誦，名高士責全。
衡山余所管，擬結草鞵緣。
送王梅州二首·其一
作者：劉克莊
朝代：宋

州境與潮鄰，徐行止浹旬。
瘴鄉均一氣，鹽子亦吾民。
日晏煙嵐歛，兵餘戶口貧。
定將田里事，閉閤細條陳。
送王梅州二首·其二
作者：劉克莊
朝代：宋

禍始自三槍，菑猶被一方。
帝將安渤海，君肯薄淮陽。
老手何憂斲，新眉尚費粧。
漢庭褒郡最，蚤晚入爲郎。
送真舍人帥江西八首·其一
作者：劉克莊
朝代：宋

諫書元不爲求名，上有穹蒼鑒至誠。
索虜傳觀皆動色，豈知難悟漢公卿。
送真舍人帥江西八首·其七
作者：劉克莊
朝代：宋

少小聞人說復讎，至今禾黍徧宗周。
自憐謝病離軍去，始聽王師下海州。
送真舍人帥江西八首·其三
作者：劉克莊
朝代：宋

舶客珠犀湊郡城，向來點涴幾名卿。
海神亦歎公清德，少見歸舟箇樣輕。
送真舍人帥江西八首·其二
作者：劉克莊
朝代：宋

聞道泉人截𩍐留，翰林從此去吾州。
村中父老相持泣，但祝今侯似故侯。
送真舍人帥江西八首·其五
作者：劉克莊
朝代：宋

淮漢沄沄戰血腥，蜀山鬼哭不堪聽。
如何一綫江西路，獨現奎星併福星。
送真舍人帥江西八首·其八
作者：劉克莊
朝代：宋

身已爲民與世疎，的無一步離村居。
昨朝出郭遲公至，廢了窗間數葉書。
送真舍人帥江西八首·其六
作者：劉克莊
朝代：宋

自昔安危等置棋，繫人著數匪天爲。
何因國手來當局，要看開奩布子時。
送真舍人帥江西八首·其四
作者：劉克莊
朝代：宋

應對詼諧路亦開，漢家天子日招徠。
當時惟有膠西相，不向平津閤裏來。
送真西山再鎮溫陵
作者：劉克莊
朝代：宋

父老香花夾路催，朱幡那忍更徘徊。
弓張至此尤宜弛，珠去安知不復迴。
海上有艘堪致粟，洛中無篚勝生財。
泉人畢竟修何福，消得西山兩度來。
送章通判
作者：劉克莊
朝代：宋

半刺已官尊，常時讀魯論。
身居恭叔里，心在晦翁門。
貧士來遮路，詩人送出村。
君能齊得喪，何必戀華軒。
送胡叔獻被召二首·其一
作者：劉克莊
朝代：宋

君去閩山亦動容，即今歲儉更民窮。
有豺當道憑誰問，無鳳鳴陽恐國空。
莫放欽夫歸嶽下，豈容子駿久京東。
傳聞玉座籌邊急，頗牧何妨在禁中。
送胡叔獻被召二首·其二
作者：劉克莊
朝代：宋

解瑟於今又再秋，弓旌所致總名流。
積輕曾覆祁公鼎，偏重能翻涑水舟。
袖裏彈文差快意，局傍觀弈尚私憂。
信庵丞相如通訊，爲說狂生霜滿頭。
送胡石璧帥廣西二首·其一
作者：劉克莊
朝代：宋

制難由來在一賢，青冥鈇鉞授中權。
漢家固已收羣策，胡運何曾有百年。
不待焦頭蒙上賞，莫云斡腹是虛傳。
提封五筦包鯨浸，黎母山猶在次邊。
送胡石璧帥廣西二首·其二
作者：劉克莊
朝代：宋

此段君王付託誰，明公身可荷安危。
常游簪带春携客，忽奪崑崙夜出奇。
忠定罷兵纔建紹，襄公討叛止邕宜。
腐儒雖憊如同載，堪稿平蠻第二碑。
送舶使王監丞
作者：劉克莊
朝代：宋

一琴不鼓携歸浙，六轡如絲送入閩。
魁傑西州今有汝，典司南庫豈無人。
牙籌何足煩名勝，釐席方將問鬼神。
公幹仲宣從此別，遠書莫惜寄漳濱。
送范守仲冶二首·其一
作者：劉克莊
朝代：宋

二年田里內，民不識追胥。
官府絕無事，使君惟讀書。
儉於住家日，臞似下車初。
太末方凋弊，公行不可徐。
送范守仲冶二首·其二
作者：劉克莊
朝代：宋

放逐諳時態，惟侯意味長。
醴爲狂客設，羹許老人嘗。
南國留棠舍，西郊閉草堂。
臨岐先作惡，未可倚剛腸。
送莊知錄歸覲
作者：劉克莊
朝代：宋

彼美佳公子，甘爲郡督郵。
鯉庭素鍾愛，烏幕不能留。
剡上止一鶚，挽回無萬牛。
李官難久曠，來莫待新秋。
送莊糾一首
作者：劉克莊
朝代：宋

忽枉高軒訪，殷勤不忍離。
雖書督郵考，率在過庭時。
辯素推三語，清尤畏四知。
歸裝無長物，一首後村詩。
送葉制參
作者：劉克莊
朝代：宋

聞說秋防急，安危寄閫臣。
無心致羔雁，有分上麒麟。
氈帽環吾境，綸巾頼此人。
晉朝陶庾輩，豈必靠江神。
送葉士巖二首·其一
作者：劉克莊
朝代：宋

曾約還轅訪爵羅，幾迴掃榻佇經過。
待先生敬雖如此，與老人期柰後何。
走馬看花消許急，殺雞爲黍誤儂多。
吳中故舊還相問，一臂偏枯兩鬢皤。
送葉士巖二首·其二
作者：劉克莊
朝代：宋

向來參請徧諸方，恍惚如癡亦似狂。
雪與膝平猶未退，斤從鼻過了無傷。
拈花弟子知誰悟，撼樹羣兒不自量。
極欲爲君露消息，天寒日短話頭長。
送葉士龍歸竹林精舍
作者：劉克莊
朝代：宋

侍講開甥館，三間不至奢。
少曾居北面，老只住東家。
野筍庖尤美，深衣衮未華。
何時尋舊路，去謁玉川茶。
送葉尚書奉祠二首·其一
作者：劉克莊
朝代：宋

先生清夢繞林泉，黄紙除書拜地僊。
報答吾君吾相了，徜徉某水某丘邊。
事光白傅求閑後，銜似溫公約史年。
笑向故山猨鶴說，古來晚節幾人全。
送葉尚書奉祠二首·其二
作者：劉克莊
朝代：宋

身於七邑最孤寒，每辱黄堂刮眼看。
乍可郡無九年蓄，要令民受一分寬。
公閑去伴种司諫，我懶思尋靖長官。
曾出龍門稱弟子，感知惟有寸心丹。
送葉尚書赴永嘉二首·其一
作者：劉克莊
朝代：宋

洛蜀紛紛孰是非，孤忠惟上與天知。
何曾後世無公論，不願明時有黨碑。
去奉繡簾差足喜，來調金鼎未爲遲。
鈴齋一穟柑香起，細聽中和樂職詩。
送葉尚書赴永嘉二首·其二
作者：劉克莊
朝代：宋

曾繫金狨扈屬車，田間訪舊尚勤渠。
都忘森戟臨方岳，但記燃藜共值廬。
謝守吟來誰繼者，洛英老去各何如。
山林深密江湖遠，相見煩公問起居。
送葉知郡
作者：劉克莊
朝代：宋

家在春風住二年，借侯無路意悽然。
到來不飲官中水，歸去難謀郭外田。
燈遠村民多點塔，擔輕津吏易排船。
壺公亦似追程送，青過囊山古寺前。
送薛明府
作者：劉克莊
朝代：宋

長官三載內，屢被督郵嗔。
鎮靜笞刑少，公清縣庫貧。
減租霑野老，掃榻待詩人。
祇恐鳬飛後，民間事事新。
送表弟方時父
作者：劉克莊
朝代：宋

棄置空村飽世情，高軒乃肯顧柴荆。
韓甥殷浩貧親戚，李益盧綸外弟兄。
兩鬢蕭疎驚老大，一燈明滅話平生。
刺桐花下逢予季，多致詩人未害清。
送謝眸之溫陵
作者：劉克莊
朝代：宋

縱未肩康樂，猶堪跨惠連。
生涯懸罄盡，詩句彈丸圓。
古有王官采，今無海賈傳。
不知誰著價，携去訪心泉。
送質甫姪銓試
作者：劉克莊
朝代：宋

處和昔牧羅浮郡，不載南州一物還。
醖藉汝何慚小阮，空疎吾謬作梁山。
步趨諸老先生後，遨兀齋郎太祝間。
華髮病翁無喜事，直須春榜一開顔。
送質甫姪銓集
作者：劉克莊
朝代：宋

乾淳門戶芳菲歇，尚喜蘭芽接續開。
不學老劉看花去，又牽小阮入林來。
汝賢能寶鄭公笏，吾耄難燃內史灰。
天目侍郎今水鏡，不妨長榜注官迴。
送赴省諸友·卓怡丈
作者：劉克莊
朝代：宋

輦下銀袍似堵牆，名塗箇箇著鞭忙。
期年操木何容易，一日看花得許狂。
韓子吟披惟六藝，沂公喫著豈三場。
臨岐不待殷勤祝，涵養功深講貫詳。
送赴省諸友·徐懋功
作者：劉克莊
朝代：宋

小陸詞章海內傳，名場久盍著先鞭。
慣看餘子瓦樞壞，太息斯人鐵硯穿。
疇昔熏香過半世，即今拾芥已中年。
病翁擬拭昏花眼，快向茅簷讀奏篇。
送赴省諸友·方善夫昆仲
作者：劉克莊
朝代：宋

君家科級每蟬聯，何况高才更妙年。
肄業機雲同屋住，論文坡潁對床眠。
一雙璧有連城價，九轉丹能拔宅仙。
來歲親朋迎畫繡，病翁亦出至溪邊。
送赴省諸友·方雲卿昆仲
作者：劉克莊
朝代：宋

先朝取士尚雕蟲，前輩皆因此顯融。
衡鑑集中推范老，混成篇裏得沂公。
杏園飲暢鶑聲早，梨嶺飛高雁影同。
歲晚交游各西上，不留一箇伴溪翁。
送赴省諸友·林少嘉
作者：劉克莊
朝代：宋

此君詞翰逼晁秦，萬鵠袍中少擬倫。
色筆探懷如有助，朱衣點首豈能神。
長安市素多游俠，天子廷曹懷士人。
玉座臨軒親發策，可無鯁論披龍鱗。
送赴省諸友·林德遇
作者：劉克莊
朝代：宋

原夫輦豈敢追攀，每歎君文似左班。
不許犬雞舐丹鼎，肯爲鼷鼠發黄間。
主司一洗冬烘謗，老子前知晝錦還。
空誦子虛不能薦，送行未免有慙顔。
送赴省諸友·林汝大
作者：劉克莊
朝代：宋

天性憐才老未衰，愛君筆力絕新奇。
引絃連發天山箭，舉手高攀月窟枝。
藻藴科名通譜牒，旦希優劣係脩爲。
窮人只有詩堪贈，空聳山肩撚雪髭。
送赴省諸友·柯德明
作者：劉克莊
朝代：宋

昔人抱璞經三獻，今子排雲叫九關。
千佛經應冠鰲頂，大人賦可動龍顔。
探梅臘雪園林後，對策薰風殿閣間。
若見故人詢病叟，但言深入萬重山。
送赴省諸友·鄭耕道
作者：劉克莊
朝代：宋

束髮詞林久著名，及茲書劍始西行。
里人預讖龍頭喜，相者兼言豸骨清。
筆老定非場屋作，聲和必爲國家鳴。
漢廷儒術多通顯，不說公孫說董生。
送趙信州二首·其一
作者：劉克莊
朝代：宋

君於朝列號名流，信在江東亦望州。
保抱彼民思父母，齎咨吾輩惜交游。
香凝應物吟詩榻，虹貫元章載畫舟。
澗上泉邊今寂寞，豈無遺藁待搜求。
送趙信州二首·其二
作者：劉克莊
朝代：宋

貧者惟言可贈行，臨分握手盡交情。
馬於轡力窮時駭，鷗向機心動處驚。
齊士豈無堪客禮，蔡人便遣作牙兵。
遥知陌上羅敷女，競看雙旌出勸耕。
送趙叔愚赴潯州理掾
作者：劉克莊
朝代：宋

未奉三雍對，聊爲五筦行。
鄉書踰嶺少，詩思入湘清。
遠宦身差穩，中州事日生。
向來幾離別，此別最關情。
送趙司理歸永嘉
作者：劉克莊
朝代：宋

終歲閉柴荆，於君面尚生。
客談花判健，民道李官清。
方喜片言折，忽因微罪行。
呂侯今秉鉞，羔雁必來迎。
送趙司理若鈺之官潮州
作者：劉克莊
朝代：宋

辨幕資籌筆，圜扉待雪冤。
未論公喜怒，先爲母平反。
君壯行其志，吾貧贈以言。
自憐劉跛子，不及送前村。
送趙將崇慹一首
作者：劉克莊
朝代：宋

邊地猶防哨，中原屢失機。
君豪橫槊去，吾老荷鋤歸。
昔被毛錐誤，今憑羽扇揮。
軍前需露布，陛下久宵衣。
送趙撫幹趙班
作者：劉克莊
朝代：宋

貴重元身外物輕，薦書慫恿入都城。
金閨得路通初籍，玉座臨軒再唱名。
巖邑古人難錦製，長官叔世少琴聲。
今皇取法乾淳帝，峩豸多由此陟明。
送趙知錄與啟
作者：劉克莊
朝代：宋

餞送多逢掖，俱懷倒屣恩。
浮圖無合穎，冤獄有平反。
輦路催華轂，山城漫綵門。
病翁不下榻，判袂一銷魂。
送趙阜主簿
作者：劉克莊
朝代：宋

罷稅無兼局，蕭然古廨寒。
士稱爲善類，民說是清官。
力薄難推轂，身輕易起單。
竹林逢大阮，試爲問平安。
送邢仙遊
作者：劉克莊
朝代：宋

彼美邢侯者，逢人滿口夸。
有恩霑小戶，無勢撓公家。
拔盡民間薤，栽添境內花。
吾詩采清論，一字不曾加。
送鄒景仁
作者：劉克莊
朝代：宋

衝寒何處去，新戍尚來年。
客勸休辭幙，君言已買船。
霜清江有蟹，葉脫木無蟬。
若過東林寺，携家往問禪。
送鄒莆田
作者：劉克莊
朝代：宋

日日焚香出，天知令尹心。
租符環境少，花判入人深。
發路惟詩卷，般家亦俸金。
極爲鄉井惜，不是愴分襟。
送鄧侍郎
作者：劉克莊
朝代：宋

追陪豹尾恰踰年，劉叟安能望鄧先。
聖主憂賢勤召對，諸公祖道羨登仙。
降庚寅歲雖相似，雌甲辰旬守自憐。
風雨滿天春水闊，不知若箇是君船。
送鄭倅子善
作者：劉克莊
朝代：宋

早欽世德如龍虎，晚挹英標亦鳳麟。
重濬陂塘今長古，不私風月肯分人。
衮衣國既歸真宰，珠履君應作上賓。
洛社諸賢問村叟，暮年已飾太丘巾。
送鄭司戶
作者：劉克莊
朝代：宋

目送雙旌已黯然，可堪之子去聯翩。
遥知幕下聞三語，不要山陰送一錢。
聊與遠民蠲熱瘴，併爲遷客飲寒泉。
昔遊僅及羅浮半，安得從君訪絕巔。
送鄭君瑞知閩清
作者：劉克莊
朝代：宋

茲邑猶淳古，君行作長官。
假令三尺密，終有一分寬。
栗里歸差易，桐鄉愛極難。
千峯青繞郭，暇日想凭欄。
送鄭甥主龍溪學
作者：劉克莊
朝代：宋

去年殿上侍天顔，親見龍墀拜敕還。
瓜地我歸耘舊圃，杏林君去主荒壇。
春光已過三分二，寒食都無數日間。
天氣未佳宜且住，老來不喜聽陽關。
送鄭端州
作者：劉克莊
朝代：宋

想入漳潮境，牙旗夾路紅。
帝方憂瘴俗，君可惠清風。
海有沉珠戶，巖無斲硯工。
它年循吏傳，要雜古人中。
送金仙上人罷講
作者：劉克莊
朝代：宋

繙經巖電眼，豎拂海潮音。
暫卓飛空錫，堅辭布地金。
忉忉菩薩語，切切老婆心。
明日入山去，城中何處尋。
送金仙玢上人主講隆壽院
作者：劉克莊
朝代：宋

昔委荆榛誰起廢，今增輪奐不爲奢。
微神通力營經藏，須海潮音轉法華。
况有緊幫王打供，豈無長者子傾家。
此行非作衣鉢計，饒益尤多等算沙。
送金潮州三首·其一
作者：劉克莊
朝代：宋

五管惟潮地接閩，自唐牧守畀名臣。
欲安瘴嶺瘡痍俗，暫輟天家肺腑親。
新堞永爲州壯觀，綵虹忽間海橫陳。
皆言明主臨軒遣，不是諸公啟擬人。
送金潮州三首·其三
作者：劉克莊
朝代：宋

虞翻骨體素多屯，垂老遭逢白髮新。
豈有一辭裨衮斧，亦無三制報絲綸。
孤臣命薄難諧世，明主恩深欠殺身。
不道歸田無以報，暮年長作祝堯人。
送金潮州三首·其二
作者：劉克莊
朝代：宋

潮人無計駐軒車，來扇仁風僅歲餘。
棘院從今添立鵠，金堤亙古免爲魚。
真堪香火陪韓廟，誰採風謠繼葉渠。
曾忝史官牛馬走，不妨奮筆爲公書。
送陳亨叔縣丞
作者：劉克莊
朝代：宋

已折仙桂到月宮，安知再轉瘴煙中。
坐看管□封孤□，却使崔丞對二松。
此士鼻端何待堊，老生指血至今紅。
祝君努力鳴昭代，切勿呻吟學凍蛩。
送陳使君二首·其一
作者：劉克莊
朝代：宋

博士曾森戟，甘棠愛尚新。
漫餘受廛叟，獲見拜廳人。
醴酒多延士，蒲鞭不及民。
一年三易守，無乃送迎頻。
送陳使君二首·其二
作者：劉克莊
朝代：宋

龐老趨城少，嚴公出郭多。
難攀逸民傳，堪舉力田科。
夙昔煩騶哄，從今閉雀羅。
若逢兩狨橐，應問一漁蓑。
送陳叔方侍郎二首·其一
作者：劉克莊
朝代：宋

八郡皆知德度寬，缿筒罷設訟堂閑。
治如清獻乖崖樣，人在原明子野間。
豈有珠魚堪作貢，亦無金鶴可携還。
暮年腰脚猶頑健，惜不從公看雁山。
送陳叔方侍郎二首·其二
作者：劉克莊
朝代：宋

猶記同穿豹尾中，一翻覆手異蛇龍。
呂侯賜履作方伯，毛穎免冠成禿翁。
清苦吏人無厚祿，殷勤軍將有斜封。
君歸定訪耆英社，問訊周南太史公。
送陳寺丞守延平
作者：劉克莊
朝代：宋

詔免延英對，輕裝見吏民。
極知忙捄旱，豈是急頒春。
邑爲搜空壞，州因獻羨貧。
此行休戚繫，未敢賀朱輪。
送陳德剛舍試
作者：劉克莊
朝代：宋

不消負笈趁槐黄，解褐惟於孔廟堂。
士子堵牆觀矍圃，公卿搢笏誦阿房。
里中巨擘推吾子，闕下諸生有此郎。
鶴髮慈親倚門待，錦標奪得早還鄉。
送陳德林巡轄
作者：劉克莊
朝代：宋

拔丁而去矣，袖瓦似要之。
誰道州人薄，君行有綵旗。
送陳戶曹之官襄陽二首·其一
作者：劉克莊
朝代：宋

丞相曾參督府謀，郎君今復贊邊籌。
彼哉金谷飲長夜，去矣玉關防盛秋。
尺度豈能拘快士，功名斷不在中州。
習池水滿堤花艷，安得相陪賦遠遊。
送陳戶曹之官襄陽二首·其二
作者：劉克莊
朝代：宋

幕府秋風事日生，參軍匹馬去兼程。
起爲楚舞何其壯，吟退胡兵在此行。
且喜峴山碑有跋，不愁江表傳無名。
老儒那復封侯夢，止願躬耕看太平。
送陳監簿造朝
作者：劉克莊
朝代：宋

君昔閑三紀，朝今聚衆賢。
居然峙鸞鵠，不似襲貂蟬。
訓儉無釵澤，遺忠有笏傳。
將何告明主，事事法隆乾。
送陳諫議澈赴邊幕二首·其一
作者：劉克莊
朝代：宋

出久孟鄰爭吊賀，去遲防墓畢封塋。
枕戈肯把棋消夜，落筆皆誇檄愈風。
烏幕樂哉賓與主，墨衰行矣孝移忠。
江東將相俱人傑，早向明時策駿功。
送陳諫議澈赴邊幕二首·其二
作者：劉克莊
朝代：宋

邊郵京遞近如何，警報全稀吉語多。
上說君王自神武，下云宰相已安和。
子方盛壯宜乘塞，吾迫龍鍾懶出窩。
若謁翹材問村叟，爲言顔髮轉蒼皤。
送陳郎玉汝之官二首·其一
作者：劉克莊
朝代：宋

昔一平津閣，今隨孟博車。
徑趨烏幕遠，漸向鯉廷疎。
分袂三年別，平安兩字書。
何時迎晝繡，携酒煮溪魚。
送陳郎玉汝之官二首·其二
作者：劉克莊
朝代：宋

管鮑交三世，朱陳共一村。
居慙阿承女，獲事太丘孫。
惜別吾鍾愛，相賓右格言。
應憐垂白叟，計日望迴轅。
送陳郎玉汝赴淮南計幕
作者：劉克莊
朝代：宋

臺使方求助，征鞍倍道馳。
君懷翁定省，吾念女傷悲。
玉塞烽全少，金閨籍未遲。
暮年怕離別，計日數歸期。
送陳霆之官連州
作者：劉克莊
朝代：宋

郡接湖南境，孤城若箇邊。
茆寮愁問宿，峽石善驚船。
官小無迎吏，詩工有續編。
古人高妙處，不過覽山川。
送陳魯叟使君赴廣西漕·其一
作者：劉克莊
朝代：宋

闔郡留無計，匆匆奪父師。
使君三月政，遺老百年思。
遠宦生華髮，輕裝載舊碑。
海山應有恨，未得謝公詩。
送陳魯叟使君赴廣西漕·其二
作者：劉克莊
朝代：宋

韓杜曾遊處，君行得細尋。
那知瘴煙裏，忽有福星臨。
竭海求珠蚌，搜山採翠禽。
定將冰與檗，一洗濁夫心。
送陶仁父
作者：劉克莊
朝代：宋

自古送行情味惡，君行快似泛仙槎。
新班人少先投卷，下水船輕易到家。
南浦不堪看草色，西湖尚可及荷花。
諸公若問栖栖者，爲說吟詩兩鬢華。
送雷司法於發秤提結局一首
作者：劉克莊
朝代：宋

吏奉新書多刻峭，君於此事極忠勤。
告緡鮮有麗三尺，投劾不如寬一分。
重幣稍權周舊法，大搜安用漢深文。
先民最善言陰德，莫要人知耳自聞。
送雷宜叔右司追錄
作者：劉克莊
朝代：宋

老戀明時未拂衣，留行無勇惜君歸。
和於朝喜羣芳聚，減却春因一片飛。
壩岸柳禁頻折否，玄都桃恐再來非。
東皇太乙方行令，寄語封姨且霽威。
送項使君季約二首·其一
作者：劉克莊
朝代：宋

世有凝香樂，君侯總未知。
清齋燈火夕，閉閤荔支時。
郡小留難住，民愚去始思。
兩年案頭筆，一字不容私。
送項使君季約二首·其二
作者：劉克莊
朝代：宋

但見兩眉顰，何曾一饌珍。
節如僧更苦，家比郡尤貧。
琴鶴均爲贅，蓴鱸頗切身。
蕩山有來鴈，莫惜寄聲頻。
送顔□之清漳六言三首·其一
作者：劉克莊
朝代：宋

與人尤嚴師友，名世不在文章。
既是來從顔巷，如何去傍劉牆。
送顔□之清漳六言三首·其二
作者：劉克莊
朝代：宋

清漳古佛竺國，尚書令魯郡公。
始信十年夜讀，不如明月春風。
送饒司理端學
作者：劉克莊
朝代：宋

一郡夸饒掾，才名果不虛。
忽聞歸去勇，極恨往還疎。
囚戴公平德，奴擔性理書。
京華逢友舊，爲說閉門居。
送魏錄事
作者：劉克莊
朝代：宋

君去民稱頌，吾州錄事廉。
平心决蠻觸，恕筆讞髠鉗。
守法仁人勇，持身處女嚴。
城中旗榜盛，不欠惡詩拈。
送黄□赴補
作者：劉克莊
朝代：宋

澤宮選新俊，鼓篋者雲從。
此士堪穿札，同人學避鋒。
朝家方教胄，天子必臨雍。
去去飛潜異，雲山隔幾重。
送黄戶曹
作者：劉克莊
朝代：宋

拂榻遲居久，今纔問戍瓜。
海鄉真佛國，府主似包家。
友喜吟添稿，胥驚判有花。
筍柑妙天下，長鋏不須嗟。
送黄舒文赴欽教
作者：劉克莊
朝代：宋

博士文中虎，垂髫已定交。
雅宜對紅藥，胡乃涉黄茅。
薄有先生飯，全無弟子嘲。
猶勝迂闊者，荷鍤墾荒郊。
送龍岩林主學
作者：劉克莊
朝代：宋

官冷君行勿鄙夷，儒風未有盛斯時。
進青衿子陳新義，爲紫陽公廣舊規。
然否聽人來議政，尊嚴無士敢嘲師。
虀鹽堪飽芹堪采，况值文翁適擁麾。
逃愁
作者：劉克莊
朝代：宋

年饑未可傾家釀，晝短真當秉燭游。
中國醉鄉隔萬里，豈無寸地可逃愁。
逃禪便面
作者：劉克莊
朝代：宋

姑射吸風仍飲露，洛妃習禮更明詩。
梅花渾不施朱粉，直以天香與雪肌。
連日寒甚懷强甫二首·其一
作者：劉克莊
朝代：宋

同雲作色日潜輝，咄咄玄冥未霽威。
驛使能無一枝寄，客程應有六花飛。
烏公恩重宜親謁，絳老年高可蚤歸。
想見仙霞三尺雪，布衾如鐵起添衣。
連日寒甚懷强甫二首·其二
作者：劉克莊
朝代：宋

人生各有稻粱謀，暫去家庭作遠遊。
年事但看翁齒髮，天寒深念汝衣裘。
履霜我獨知琴操，立雪誰來問話頭。
但願茅簷相保守，千書說不盡離愁。
進德
作者：劉克莊
朝代：宋

進德功夫有淺深，一毫間斷即差參。
醉無謬誤明持敬，怒亦中和見養心。
爲善豈須朋友責，積勤常若父師臨。
向來歲月悠悠過，垂老方知痛自箴。
進經筵講禮記徹章詩
作者：劉克莊
朝代：宋

惟王建邦國，以禮定乾坤。
大分嚴堂陛，彌文及冠昏。
徐行非曰遜，亟拜不爲煩。
臣豈容私量，人誰越短垣。
秦惟損則覆，魯以秉而存。
制備周京奠，儀成漢帝尊。
民彜何可泯，經籍未嘗燔。
明主親臨决，諸儒共講論。
裨諶謾求野，戴聖自專門。
伋學方垂範，聃書盍塞源。
四篇殊建武，百問陋開元。
會稡新編鉅，芟夷聚訟繁。
俚辭羞狗曲，小辨戒猩言。
舞蹈威顔近，傳宣詔語溫。
昭回灑犧畫，燕衎洽堯樽。
寶带攽藏府，名駒出大宛。
㨀持叨象版，烹啜試龍園。
羈賤均螻蟻，清華綴鷺鵷。
謏聞慙倚席，朽質謬乘軒。
佔畢無嘉頌，將何報上恩。
進讀唐鑑徹章謝恩唐律一首二十韻
作者：劉克莊
朝代：宋

勛華嗟已遠，最近莫如唐。
祖禹忠於宋，云周監有商。
雖然張萬目，終未立三綱。
貞觀初勤恤，開元未怠荒。
錄忘曲江獻，鏡惜鄭公亡。
節鎮私齋鉞，兵權假貴璫。
甫聞平夏蜀，尋又失河湟。
歷歷前朝事，惓惓治世防。
幾年藏秘府，一日進華光。
主聖勤稽古，臣愚值徹章。
重瞳悉該貫，吶舌愧精詳。
前接夔龍武，後陪鵷鷺行。
舜歌奎宿燦，鎬宴木天凉。
鳳夸分新焙，魚鬚出尚方。
玉驄五花白，寶带萬釘黄。
內醖霑宣勸，朝衣惹御香。
染濡乏才藻，賡載仰明良。
拔擢由民伍，推遷侍帝旁。
榮猶戀旃厦，憊不任簪裳。
尚念申公老，非如賀監狂。
遊仙一首
作者：劉克莊
朝代：宋

懶爲隨駕處士，寧作閉門隠君。
跨青牛導紫氣，乘黄鶴上白雲。
遊東山圖
作者：劉克莊
朝代：宋

亭榭縹緲無點塵，竹樹蒼翠溪粼粼。
寶釵導前瑶簪後，三君高屐華陽巾。
頎然錦衣者誰氏，道韞諸姑姊長妹。
當時偶動寂寂嘆，藁砧不答高掩鼻。
棋邊指麾百萬秦，溫浩二子非其倫。
中原熱血方相潑，江表有此暇整人。
暮年功高憂讒惎，回首故山歸不遂。
豈知王郎袖有檛，空聽桓伊箏垂淚。
運糧行
作者：劉克莊
朝代：宋

極邊官軍守戰場，次邊丁壯俱運糧。
縣符旁午催調發，大車小車聲軋軋。
霜寒晷短路又滑，檐夫肩穿牛蹏脫。
嗚呼漢軍何日屯渭濱，營中子弟皆耕人。
過劉尚書墓
作者：劉克莊
朝代：宋

士林方卜道窮通，一旦騎鯨萬事空。
帷下有人師董相，墓傍無客哭喬公。
白頭稍得談經力，青簡尤高絕幣功。
尚記長衣橫麈柄，今看華表立西風。
過季父新阡
作者：劉克莊
朝代：宋

父兄俱映漢藜青，獨老空山聚凍螢。
生不肯扶靈壽杖，死堪上應少微星。
向來枕膝傳師學，末後懸棺合禮經。
惟有書房舊時月，夜深得得照疎櫺。
過建陽
作者：劉克莊
朝代：宋

城郭依稀人物改，橋邊感舊一銷魂。
小童子已成黧黑，久寓公惟見子孫。
耄矣千絲羞覽鏡，去之三紀尚攀轅。
當時手種花無數，問訊而今幾樹存。
過建陽二首·其一
作者：劉克莊
朝代：宋

溪上重來兩鬢絲，豈知拙政久猶思。
旄倪欲見葉公面，香火共存朱邑祠。
爭勸令君持酒琖，不容老子閉車帷。
誰言俗薄今非古，我與斯民各秉彜。
過建陽二首·其二
作者：劉克莊
朝代：宋

白布裙襦雪滿顛，携扶傴僂拜車前。
皆言庾氏相因粟，猶是君侯不飲泉。
自昔活民須有備，即今去客愧無權。
愚公老矣癡如故，長把心燈望後賢。
過水羅漢圖
作者：劉克莊
朝代：宋

陟淺猶須杖，誰云佛有神。
乃知杯渡者，祇是熱瞞人。
過永福精舍有懷仲白二首·其一
作者：劉克莊
朝代：宋

求福招提小步廊，憶携詩卷共追涼。
年來行處常迂路，纔近君家即斷腸。
過永福精舍有懷仲白二首·其二
作者：劉克莊
朝代：宋

一樹梅花掩舊居，主人僊去客來疎。
白頭留得吟詩友，每見郎君勉讀書。
過章戴二首·其一
作者：劉克莊
朝代：宋

魯叟新阡何處尋，橋邊感舊獨沉吟。
一生欲唾姦諛面，千古難磨道義心。
溪昔放魚晴鱍鱍，門今羅爵冷涔涔。
發潜頼有西山筆，何日碑成勒碧岑。
過章戴二首·其二
作者：劉克莊
朝代：宋

曾向明時雪李邕，又聞名在聘賢中。
憶言鴟吻施茅屋，忍見龜趺立柏宮。
杯酒昔常陪賀老，隻雞終待哭喬公。
情知客淚先難制，鄰笛那堪咽晚風。
道中讀孚若題壁有感用其韻
作者：劉克莊
朝代：宋

淮雪江風裂面寒，往來萬里一征鞍。
三千客謾曾彈鋏，十九人誰肯捧盤。
自古英才多頓挫，只今世運尚艱難。
空餘敗壁龍蛇字，黄鵠高飛不復還。
道傍松一首
作者：劉克莊
朝代：宋

入閩多古松，夾道疎復密。
未嘗識兵火，既久蔽雲日。
蠢茲惰游民，深夜腰斧出。
斸根取脂肪，竊負如鬼疾。
譬諸人刖趾，僵仆立可必。
供君一瞬光，夭彼千歲質。
暴殄聖垂誡，樵採官著律。
徼吏嗜雞豚，熟視不訶詰。
登高撫逵路，巨幹日蕭瑟。
哀哉暑行人，暍死誰汝恤。
道傍梅花
作者：劉克莊
朝代：宋

風吹千片點征裘，猶記相逢在嶺頭。
歲晚建州城外見，向人似欲訴離愁。
道士
作者：劉克莊
朝代：宋

丫髻唐衣八尺長，試看風骨已昂藏。
丹成屢詫飛昇去，客至多稱吐納忙。
近習星文兼賣卜，每尋洞穴不賫糧。
或云曾與陣摶遇，擬問先生乞睡方。
道房六言一首
作者：劉克莊
朝代：宋

懶白衣作宰相，寧黄冠事老君。
試問讀三萬軸，何如誦五千文。
道釋六言二首·其一
作者：劉克莊
朝代：宋

蕭衍老公苦行，捨身之舉壯哉。
祇怕侯丞相者，不許梁朝贖回。
道釋六言二首·其二
作者：劉克莊
朝代：宋

大榼酒時酩酊，小瓢藥自貴珍。
老去修持如故，向來符呪通神。
達摩渡蘆圖
作者：劉克莊
朝代：宋

長嘯生風白浪起，高桅千尺如折箠。
佛狸百萬不敢渡，師跣雙髐踏一葦。
視魯叟桴差簡捷，比博望槎尤俶詭。
豈小兒女狡獪然，亦大神通游戲爾。
老胡西來紛文字，遍東西旦撒種子。
塔藏共禮熊耳骨，壁觀誰得少林髓。
吾聞至人未嘗死，歲晚翩翩携隻履。
學人其如初祖何，應身已度葱嶺矣。
達生
作者：劉克莊
朝代：宋

無二客穿冢殉，有一奴荷鍤從。
勿煩作者諛墓，莫管鄰人相舂。
遣興二首
作者：劉克莊
朝代：宋

酒腸詩膽兩輪囷，已病方知愛重身。
慈母絕憐嘔心。
遷客黨碑
作者：劉克莊
朝代：宋

人無公議論，天有真是非。
佛肯護遷客，雷能碎黨碑。
遺編
作者：劉克莊
朝代：宋

短髮蕭蕭老日侵，遺編未敢廢研尋。
薰蕕理慾迷通義，衮斧忠邪害恕心。
篤信聖賢常事左，稍知治亂每憂深。
人生有腹當盛酒，誰遣吾儕著古今。
避客
作者：劉克莊
朝代：宋

簪筆西清慙德薄，角巾東路喜身輕。
不煩左轄誦新句，時有老婆呼小名。
乍可戴花筵上舞，安能扶杖省中行。
過門驀有相看者，向道先生病宿酲。
還杜子野詩卷
作者：劉克莊
朝代：宋

老眼昏花廢課程，小窗久矣斷書聲。
夜來忽得君詩卷，自起挑燈讀到明。
還黄鏞詩卷
作者：劉克莊
朝代：宋

曾伴靈芝湖上吟，當年一悟至如今。
源流不亂知歸趣，篇什無多見苦心。
貫虱功夫須切近，膾鯨力量要雄深。
暮年誰可談茲事，盎有村醪且自斟。
邛杖
作者：劉克莊
朝代：宋

珍重邛山鶴膝枝，十年南北慣携持。
扶登石壁寧嫌峻，拄過溪橋肯避危。
昔涉畏途麾不去，今行平地棄如遺。
主人尚要防衰老，會有重拈入手時。
郄謝
作者：劉克莊
朝代：宋

蒙叟云大儒倡，晉人以小字呼。
謝琰僅呼未婢，方回故是傖奴。
郊坰
作者：劉克莊
朝代：宋

所住在郊坰，田園事遍經。
淺溝晴後塞，高壠雨餘青。
屋潤鄰翁富，祠新社鬼靈。
南州無酒禁，十戶九旗亭。
郊行
作者：劉克莊
朝代：宋

一雨餞殘熱，忻然思杖藜。
野田沙鸛立，古木廟鴉啼。
失僕行迷路，逢樵負過溪。
獨遊吾有趣，何必問栖栖。
郊行
作者：劉克莊
朝代：宋

薄有西風意，郊行得自娛。
山晴全體出，樹老半身枯。
林轉亭方見，江侵路欲無。
何妨橋纜斷，小𦩘故堪呼。
郡宴
作者：劉克莊
朝代：宋

瑶琴能挑文君意，玉笛安知虢國心。
但是有情俱感動，惟村夫子不知音。
郭熙山水障子
作者：劉克莊
朝代：宋

高爲峯嵐下濤江，極目森秀涵蒼凉。
始知著色未造極，壹似醜女施鉛黄。
驚泉駭石聚幽怪，巨楠穹柏蟠老蒼。
鹿門寺，華子岡，是耶非耶遠莫詳。
疑聞鍾聲起晻靄，似有帆影來微茫。
陌窮渡絕雪滿坂，馿鞍釣笠分毫芒。
炎曦亭午試展玩，坐覺煙雨生縑緗。
古來絕藝必名士，俗史辟易安敢當。
大年脂粉米老狂，先朝僅數燕侍郎。
吾聞汾陽子，貴購父畫一筆不許它人藏。
矮屏短軸已可寶，况此四幅垂華堂。
嗚呼主人謹護守，神雷鬼電或取將。
郭璞墓
作者：劉克莊
朝代：宋

先生精數學，卜穴未應疎。
因捋虎鬚死，還尋魚腹居。
如何師鬼谷，却去友靈胥。
此理憑誰詰，人方寶葬書。
鄒莆田見傳葬書
作者：劉克莊
朝代：宋

令君葬說其傳遠，一字真堪直一縑。
惜似辨材藏禊帖，愛如房相筆楞嚴。
略疏脫誤煩重校，盡扣精微恐不廉。
欲卜寢丘何處是，憑高試爲指東崦。
鄭丞相生日口號十首·其一
作者：劉克莊
朝代：宋

陌上塵飛敕使來，親傳天語賀元台。
門庭如水無珍獻，惟有黄華伴壽杯。
鄭丞相生日口號十首·其一〇
作者：劉克莊
朝代：宋

不用占蓍更訊龜，功成尚有赤松期。
由來壽與仁相貫，季主君平未必知。
鄭丞相生日口號十首·其七
作者：劉克莊
朝代：宋

曠懷未許衆人窺，細行猶堪百世師。
廣厦千間無地起，靈臺一片有天知。
鄭丞相生日口號十首·其三
作者：劉克莊
朝代：宋

金塢銅山二紀中，可無玉雪洗貪風。
從今中外多廉吏，家有錢神賦一通。
鄭丞相生日口號十首·其九
作者：劉克莊
朝代：宋

篚苞不復入脩門，民力微蘇物漸蕃。
見說海邊停䱹局，介鱗亦被相君恩。
鄭丞相生日口號十首·其二
作者：劉克莊
朝代：宋

王呂紛更尚治安，史韓椓杙始凋殘。
廼知元祐調絃易，却是端平變局難。
鄭丞相生日口號十首·其五
作者：劉克莊
朝代：宋

舒黯淹留守相間，平津千載有慙顔。
惜渠不見端平相，召了西山召鶴山。
鄭丞相生日口號十首·其八
作者：劉克莊
朝代：宋

轉了頭廳屢乞歸，已將傳舍視黄扉。
江湖不欠魚羹飯，直爲君恩未拂衣。
鄭丞相生日口號十首·其六
作者：劉克莊
朝代：宋

忤旨嬰鱗不自安，明朝密啟與遷官。
百僚舉笏私相語，相國胸中得許寬。
鄭丞相生日口號十首·其四
作者：劉克莊
朝代：宋

小范登庸面稍腴，惟公不以位爲娛。
宅家亦自臨朝說，丞相都因國事臞。
鄭寧示邊報走筆戲贈
作者：劉克莊
朝代：宋

曾客嫖姚與伏波，慣騎生馬擁琱戈。
金臺有命終須築，鐵硯無功亦且磨。
見說帛書來汝洛，又傳氈帳迫淮河。
只今西北多機會，吾子南歸意若何。
鄭甥有大西上
作者：劉克莊
朝代：宋

歲晚親朋少，何堪遠別離。
人誰念原父，甥勿似牢之。
宗伯驚文卷，慈親望捷旗。
餞行應滿袖，不欠病翁詩。
鄰家孔雀
作者：劉克莊
朝代：宋

初來毛羽錦青葱，今與家雞飲啄同。
童子有時偷剪翅，主人常日少開籠。
嶠南歲月幽囚裏，隴右山川夢寐中。
因笑世間真贋錯，繡身翻得上屏風。
酈生長揖圖
作者：劉克莊
朝代：宋

高陽狂生六十餘，入謁自通臣博徒。
劉季嫚士如庸奴，對客濯足以兩姝。
生云足下扶義初，奈何不禮長者乎。
隆準一笑延坐隅，與隨何輩載後車。
刻六國印識尤迂，向微留侯幾誤渠。
胡雛聞人說漢書，千載而下猶揶揄。
掉舌所得良區區，投身沸鼎何其愚。
嗚呼，博徒果不賢腐儒。
酬凈慈綱上人三首·其一
作者：劉克莊
朝代：宋

參寥燈一點，不審是誰傳。
晚識綱書記，元來在汝邊。
酬凈慈綱上人三首·其三
作者：劉克莊
朝代：宋

社友携詩訪，憐予滿面塵。
么么今出局，不是社中人。
酬凈慈綱上人三首·其二
作者：劉克莊
朝代：宋

和靖肘後訣，不曾埋土中。
煩師試尋看，尋得報衰翁。
醉筆
作者：劉克莊
朝代：宋

無復戴花能起舞，有時逢麴尚流涎。
年齡絳縣老人長，交友青州從事賢。
司業送錢真愛我，侍郎取榼亦欣然。
吾詩淺易聊陶寫，不似淵明述酒篇。
醉筆一首
作者：劉克莊
朝代：宋

滿插花黄沃巨杯，一絲不遣掛襟懷。
若非供奉仙重謫，必是玄真子再來。
有妓分甘徒自臭，無奴負鍤也須埋。
平生不喜名浮實，佳傳何消上曲臺。
醉鄉六言二首·其一
作者：劉克莊
朝代：宋

戒飭長鬚赤脚，客來洒掃送迎。
莫言老子晏起，但道先生宿酲。
醉鄉六言二首·其二
作者：劉克莊
朝代：宋

古帝神遊其所，飲仙死葬是中。
晉人竊往者衆，唐朝始絕不通。
醉醒一首
作者：劉克莊
朝代：宋

醉夢發於真性，醒狂或者矯情。
左相飲如川吸，龍圖笑比河清。
醴陵客店
作者：劉克莊
朝代：宋

縣郭依稀隔渡頭，解鞍來倚店家樓。
已攀桂樹吟招隠，因看梅花賦遠遊。
市上俚音多楚語，橋邊碧色是湘流。
直南鄉國三千里，目送覊鴻起暮愁。
采荔二絕·其一
作者：劉克莊
朝代：宋

日三百顆沃饞涎，肘後丹方勿浪傳。
晚與放翁爭曠達，荔枝顛向海棠顛。
采荔二絕·其二
作者：劉克莊
朝代：宋

思蓴羹豉辭京洛，爲海棠花客劍川。
帝憫後村翁老病，即家除拜荔枝仙。
釋老六言十首·其一
作者：劉克莊
朝代：宋

惠能鐵葉漆布，瞿曇金棺茶毗。
若道老君不死，未知秦失吊誰。
釋老六言十首·其一〇
作者：劉克莊
朝代：宋

參請燒丹方士，瞻相多寶如來。
聞丹竈有聲裂，入寶山空手回。
釋老六言十首·其七
作者：劉克莊
朝代：宋

今無尋師重趼，古有求人宿舂。
道在青牛關外，經來白馬寺中。
釋老六言十首·其三
作者：劉克莊
朝代：宋

道家事頗恍惚，稗官書多詼諧。
帝居非若溷也，天上豈有厠哉。
釋老六言十首·其九
作者：劉克莊
朝代：宋

慧燈回照覺性，靈丹難活肉身。
世無伶俐衲子，天有愚懵仙人。
釋老六言十首·其二
作者：劉克莊
朝代：宋

應真渡揭厲水，箇箇皆以杖扶。
長江千里天塹，詎能踏一枝蘆。
釋老六言十首·其五
作者：劉克莊
朝代：宋

九萬里摶而上，三千秋鳴相酬。
未免爲二蠱笑，誰能作雙鳥囚。
釋老六言十首·其八
作者：劉克莊
朝代：宋

吾嘗評石鼎詩，蓋出一手所爲。
若使彌明能道，唐朝有兩退之。
釋老六言十首·其六
作者：劉克莊
朝代：宋

或說自竺乾至，或云先混沌生。
貌似金毛獅子，心疑白蝙蝠精。
釋老六言十首·其四
作者：劉克莊
朝代：宋

一筆受楞嚴義，三書贈大顛衣。
取經煩猴行者，吟詩輸鶴阿師。
重次林守韻并柬臞軒二首·其一
作者：劉克莊
朝代：宋

晨坐黄堂夕未歸，偶然閉閣句尤奇。
頗知韋守臨蘇郡，不省山公到習池。
燒尾且陪攀桂集，遨頭別有探梅期。
自慚屬和慳才思，尤甚春船上水時。
重次林守韻并柬臞軒二首·其二
作者：劉克莊
朝代：宋

禁中前欲喚公歸，讀軾文章每歎奇。
玉節不煩熬雪海，金芝元合産銅池。
愈郊各洗饑寒語，甫白曾爲汗漫期。
上盡青雲記回首，某丘某水釣游時。
重次臞軒韻二首·其一
作者：劉克莊
朝代：宋

憶昔抽毫白玉堂，奏篇字字穀年荒。
內人久已呼才子，明主今方記寢郎。
駑豆未應堪秣驥，鶉籠誰道可容皇。
何當雅奏登郊廟，一洗梨園與教坊。
重次臞軒韻二首·其二
作者：劉克莊
朝代：宋

潦倒常慚室弗堂，君恩特地與開荒。
靈津誤作乘槎客，華髮羞陪射策郎。
金菊歌新賡下鵠，碧梧枝老許棲皇。
退臣無路酬天奬，旦旦鑪熏祝寶坊。
重餞趙信州分韻得寢字
作者：劉克莊
朝代：宋

近甸騷屑餘，當宁焦勞甚。
剖符寄非輕，弄印擇已審。
盎然春風和，解此寒色凜。
吾聞守四隣，豈必衛堂寢。
惡馬易調伏，小鮮難烹飪。
臘前況屢白，秋杪定一稔。
我侯但凝香，彼州自奠枕。
英英尚書郎，餞詩麗如錦。
驪珠忽滿軸，繼者皆曹沈。
顧予如病鶴，欲鳴聲復噤。
寧論鬼揶揄，行以親來諗。
南歸掣齋鈴，儻留故人飲。
野性
作者：劉克莊
朝代：宋

野性無覊束，人間毀譽輕。
客言詩惹謗，妻諫酒傷生。
窗納鄰峯碧，瓢分遠澗清。
近來尤少睡，打坐到鍾聲。
野望
作者：劉克莊
朝代：宋

稍有西風起，孤筇挾自隨。
名山多著寺，古木必爲祠。
鳥過投林急，樵歸度嶂遲。
相尋惟有月，搔首待移時。
金陵作
作者：劉克莊
朝代：宋

高牙拂雲車带雨，清曉西州氣成霧。
玉麟堂上少文書，白鷺亭前多杖屨。
古來此地一都會，城郭樓臺盡非故。
落日曚曨江北山，斷煙髣髴新亭路。
神州豈但夷甫責，西風更有元規污。
是中端的得長城，正自不能堪短簿。
戲馬頻從九日遊，南樓許共諸君住。
眼前突兀坡老碑，醉裏吟哦謫仙句。
只今蕙帳怨猿鶴，想見齊盟憶鷗鷺。
淮南四月蠶麥熟，宮闕山河煩卧護。
了知此意誠能馴，未許尋公遂初賦。
銅雀瓦硯歌一首謝林法曹
作者：劉克莊
朝代：宋

凉州賊燒洛陽宮，黄屋遷播僑鄴中。
兵驅椒房出複壁，帝不能捄憂及躬。
臺下役夫皆菜色，臺上美人如花紅。
九州戰血丹野草，不聞鬼哭聞歌鐘。
時人肆駡作漢賊，相國自許賢周公。
一朝西陵瘞弓劍，帳殿寂寞來悲風。
美人去事黄初帝，家法乃與穹廬同。
繁華銷歇世代遠，惟有漳水流無窮。
時時耕者钁遺瓦，蘇侵土蝕疑古銅。
後來好事斲成硯，平視端歙相長雄。
參軍得之喜不寐，携歸光怪夜吐虹。
謂宜載寶餉洛貴，顧肯割愛遺山翁。
翁生建安七子後，幼覽方冊夢寐通。
白頭始獲交石友，非不磨礪無新功。
復愁偷兒瞰吾屋，竊去奚異玉與弓。
書生一硯何足計，老瞞萬瓦掃地空。
銘座一首
作者：劉克莊
朝代：宋

□□幸已逃憂責，銘座猶思儆耄荒。
平日何曾欺闇室，暮年不會議明堂。
重金身寵生無益，賜扇恩深死未忘。
扈蹕老臣開九袠，感今懷舊獨凄凉。
銘座六言二首·其一
作者：劉克莊
朝代：宋

象防弔露埋齒，麝以香聞割臍。
羣兒爭放紙鷂，老子寧爲木雞。
銘座六言二首·其二
作者：劉克莊
朝代：宋

數步覺蕭娘臭，三日聞荀令香。
涑水公銘衾戒，乖崖老按劍防。
銘詩一首
作者：劉克莊
朝代：宋

眼如電，十年讀。
腹如櫛，三冬足。
昔池上，賡黄鵠。
今田間，叱黄犢。
耕谷口，廬汾曲。
潔去就，免殆辱。
余先人，奮白屋。
忠孝家，文章籙。
修名遠，大運促。
藐諸孤，忝似續。
既顯庸，亦老宿。
如毛德，如天福。
郭之東，溪之北。
百弓地，十圍木。
樂哉丘，吾所卜。
漢趙岐，唐杜牧。
皆自銘，不它屬。
雖短章，頗實錄。
錄姜伯約遺言
作者：劉克莊
朝代：宋

事或難遥度，人殊未易知。
誰云卧龍死，復有一姜維。
錄漢唐事六言五首·其一
作者：劉克莊
朝代：宋

漁陽之鼓動地，蚩尤之旗竟天。
梨園弟子按樂，竹宮方士求仙。
錄漢唐事六言五首·其三
作者：劉克莊
朝代：宋

二聖已重勸了，西京無一塵飛。
白衣山人辭去，青袍拾遺步歸。
錄漢唐事六言五首·其二
作者：劉克莊
朝代：宋

群雄競起問鼎，老賊傍觀朵頤。
汾陰三趾去矣，桐江一絲繫之。
錄漢唐事六言五首·其五
作者：劉克莊
朝代：宋

燕許秉筆封岱，歐虞揮翰登瀛。
寧死開元貞觀，勿生天寶廣明。
錄漢唐事六言五首·其四
作者：劉克莊
朝代：宋

文叔親臨卧所，君房邀過台司。
脚加帝腹一笑，身居鼎足尚癡。
錄顔魯公事
作者：劉克莊
朝代：宋

世亂朝危節少全，魯公大義薄雲天。
憫忠親以舌舐血，駡賊尸猶爪透拳。
曾餌仙丹元不死，求容鬼質豈其然。
郎君自有翹材客，焉識堂堂父執賢。
錦孫
作者：劉克莊
朝代：宋

胎髮落居後，屠蘇飲最先。
眉間八十字，願汝過翁年。
錦湖新亭告成宸翰大書水村二字以落之二詩輒附賀客之後·其一
作者：劉克莊
朝代：宋

暫辭玉笋眷猶濃，朝野皆知不世逢。
賀老曾求湖一曲，希夷亦乞華三峰。
鳳銜奎墨飛華扁，虎拜觚稜折御封。
帝以此翁深易學，除官壹似鄭司農。
錦湖新亭告成宸翰大書水村二字以落之二詩輒附賀客之後·其二
作者：劉克莊
朝代：宋

自說秋毫盡帝恩，煌煌曦畫照乾坤。
偶留佳客常投轄，怕礙游人不設門。
枕麯先生傳醉種，詠梅處士有詩孫。
何須更羨東西陝，君管南村我北村。
鎖諫圖
作者：劉克莊
朝代：宋

讜言直觸大單于，頼有閼氏上諫書。
若把漢唐宮苑比，玉環飛燕總輸渠。
鏵觜
作者：劉克莊
朝代：宋

世傳靈渠自秦始，南引灕江會湘水。
楚山憂赭石畏鞭，鑿崖通塹三百里。
篙師安知有史祿，割牲沈幣祀瀆鬼。
我舟閣淺懷若人，要是天下奇男子。
只今渠廢無人修，嗟乎秦吏未易訾。
鐵塔寺
作者：劉克莊
朝代：宋

細認苔間字，方知鑄塔時。
不因兵廢壞，似有物扶持。
古殿人開少，深窗日上遲。
僧言明受事，相對各攢眉。
鐵塔院
作者：劉克莊
朝代：宋

鐵塔荒涼院，年深失主名。
昔遊基已廢，今至屋皆成。
人出私錢施，僧憑願力營。
如何榆塞上，却有未包城。
長溪陳夢雷携表弟趙君玉書相訪
作者：劉克莊
朝代：宋

□□外弟寄雙魚，細讀銀鈎卷復舒。
愧我挂冠方草奏，誤君載盾過茆廬。
罷祠久絕支離粟，失勢誰看閑雜書。
老畏春寒縮如鱉，坐妨沽酒摘園蔬。
門前榕樹
作者：劉克莊
朝代：宋

木壽尤推櫟與樗，觀榕可信漆園書。
絕無翡翠來巢此，曾有蚍蜉欲撼渠。
五鳳修成安用汝，萬牛力挽竟何如。
山頭旦旦尋斤斧，擁腫全生計未疎。
門外·其一
作者：劉克莊
朝代：宋

門外沙鷗忽散羣，云何飛矢遠尋君。
今身莫是前□幹，異世寧無後子雲。
早歲多言生悔吝，暮年雙聵斷知聞。
吾兒謹勿趨華藻，寧使班書議少文。
門外·其二
作者：劉克莊
朝代：宋

平生孤立懶隨群，未愛標名附五君。
投老病身甘碓□，無窮世事等輪雲。
牛衣尚許尋初服，蠶室何堪續舊聞。
玉座他年如記憶，安知不講禮融文。
開壕行
作者：劉克莊
朝代：宋

前人築城官已高，後人下車來開壕。
畫圖先至中書省，諸公聚看稱賢勞。
壕深數丈周十里，役兵太半化爲鬼。
傳聞又起旁縣夫，鑿教四面皆成水。
何時此地不爲邊，使我地脈重相連。
閏夏六月書事一首
作者：劉克莊
朝代：宋

自矜力健爪距剛，乘夜陰黑來康莊。
東家亡羊西失狗，不覺杲日升扶桑。
村農賈勇群捕逐，一農奮戈扼其吭。
虎立而攫吼動地，萬夫辟易農重傷。
衆戈攢聚攻腹背，虎既倒斃農亦僵。
居人空巷觀死虎，競設飲具羅酒漿。
獨憐逝者不可返，孩幼呱呱啼其傍。
古來猛士豈易得，揖蛙可以圖霸王。
恨渠手無羽林鎗，血膏原野魂國殤。
何如姑養北宮勇，猶可自附南方强。
閑居
作者：劉克莊
朝代：宋

納履歸來六載强，身閒冷看世人忙。
遠公有酒邀蓮社，錄事無資助草堂。
柿被鳥殘分亦好，李爲螬食咽何妨。
春山何處無薇蕨，更不須求辟穀方。
閑居即事
作者：劉克莊
朝代：宋

性偶安林藪，元非慕獨清。
米從仁祖乞，粟是伯夷耕。
廢井通鄰汲，深牆隔市聲。
却因虛澹極，亦自覺身輕。
閑情
作者：劉克莊
朝代：宋

宴坐僅留半窗月，歸裝只載一船愁。
可憐潘令無標致，却爲閑情白了頭。
關仝驟雨圖
作者：劉克莊
朝代：宋

四山昏昏如潑墨，行人對面不相覿。
淒乎太陰布肅殺，闇然混沌未開闢。
千丈拏空蟄龍起，一聲破柱春雷疾。
我疑人間瓠子决，或是天上銀河溢。
異哉煙霏變態中，山川墟市明歷歷。
茅寮竹寺互掩映，疎舂殘磬渺愁寂。
叟提魚出寒裂面，童叱牛歸泥沒膝。
羊腸峻坂去天尺，馿饑僕瘦行安適。
林僧卸笠窘迴步，海商拋矴憂形色。
縱覽鯤鵬信奇偉，戲看鳧鴈亦蕭瑟。
乃知畫妙與天通，模寫萬殊由寸筆。
大而海嶽既盡包，細如針粟皆可識。
向來關生何似人，想見丘壑橫胸臆。
嗚呼使移此手爲文章，豈不擅場稱巨擘。
除夕
作者：劉克莊
朝代：宋

憶昔都城值歲除，高樓張燭戲呼盧。
久依凈社參尊宿，難向新豐認酒徒。
天子未知工草賦，鄰人或倩寫桃符。
夜寒別有窮生活，點勘離騷擁地爐。
除夕
作者：劉克莊
朝代：宋

除夕陰寒怕卷簾，雨聲斷續下疎簷。
壁穿自和乾泥補，窗損教尋廢紙粘。
祇有青燈相守定，縱無白髮亦生添。
更殘自算明年事，不就君平卦肆占。
陪宋侯趙倅過倉部弟家園賓主有詩次韵二首·其一
作者：劉克莊
朝代：宋

駕鷄棲尾隼輿行，取次亭臺若幻成。
五畝季方榮獨樂，一麾侯豈厭承明。
芳時別駕聯鑣出，歸晚華燈夾道迎。
留得廣平春却否，傳聞已有璽書旌。
陪宋侯趙倅過倉部弟家園賓主有詩次韵二首·其二
作者：劉克莊
朝代：宋

偶陪小隊謝池行，雲澹風輕雨未成。
夢草詩情全老退，見花病眼尚分明。
即今樵笛村童和，當日金蓮院吏迎。
得向騷壇分半席，絕勝一品與三旌。
陪新進士公讌用太守韻
作者：劉克莊
朝代：宋

去年黄敕許懷歸，拭目鄉邦一段奇。
老馬不堪空冀野，大鵬自合化天池。
瓊林花發渾如昨，玉塞鋒銷未有期。
汲汲九重方旰食，吾儕何以補明時。
陪西山遊鼓山一首
作者：劉克莊
朝代：宋

先生廊廟姿，非直藩翰才。
南州彩旗留，北闕丹詔催。
重臣方暑行，停驂小裴回。
客中載枚鄒，物外尋宗雷。
遂窮天海觀，一豁風雲懷。
眷言此靈山，自判宇宙來。
登臨幾朱輪，滅沒隨飛埃。
堂堂蔡與趙，繼者其誰哉。
共惟勳業侔，况乃名節偕。
伊余忝載筆，適值祖帳開。
雖陪叔子游，獨抱湛輩哀。
餞詩堪覆瓿，不敢鎸蒼崖。
陪諸先輩題名登春臺臞軒即席次故相陳魏公韻某繼作·其一
作者：劉克莊
朝代：宋

臺荒屋老閲人深，拂拭留題重整襟。
科目一朝來券外，姓名三世在碑陰。
公孫晚歲叨明詔，裘氏當年費苦吟。
報與曲江先輩道，老婆非復少時心。
陪諸先輩題名登春臺臞軒即席次故相陳魏公韻某繼作·其二
作者：劉克莊
朝代：宋

遨頭唱首各高深，才薄難披作賦襟。
已覺鶑花成一夢，尚貪螢雪競分陰。
即今空負臺萊意，宿昔曾賡殿閣吟。
北望鈞天搔白首，區區終有祝堯心。
陳亨叔司理見遺長牋小詩還贄
作者：劉克莊
朝代：宋

貧近山家作此行，潘輿來只費三程。
責兒反鮓嫌疑謹，使婦供鮭奉養清。
吾不入城避瓜李，子因謀野過柴荆。
紫薇老病君房去，自課樵歌代遠情。
陳佐藏之溫陵
作者：劉克莊
朝代：宋

蔚鬰相門望，新書在所銜。
昔隨翁出宰，今見子封男。
大錄鶩行至，遺民馬首參。
擊鮮良不惡，何日返槐庵。
陳倩調真陽尉奉臺檄攝潮陽尉小詩將別
作者：劉克莊
朝代：宋

相閥白眉子，吾家坦腹郎。
莫貪鳶霧裏，小住鱷溪傍。
粵槖無卷石，韓祠有瓣香。
兩翁各鍾念，安訊托風檣。
陳夫人哀詩
作者：劉克莊
朝代：宋

龍川天下士，女子節尤奇。
孟母遷鄰訓，共姜誓己詩。
生無封國分，歿有表阡時。
曾識雙珠樹，聊爲補些辭。
陳寺丞續荔枝譜
作者：劉克莊
朝代：宋

蔡公絕筆山川歇，荔子蕭條二百年。
選貌略如唐進士，慕名幾似晉諸賢。
豈無品劣聲虛得，亦有形佳味不然。
題徧貴家臺沼後，請君物色到林泉。
陳景升頃遺余化度寺碑甚佳闕後三行歸自龍溪始爲余補足記以絕句
作者：劉克莊
朝代：宋

端平曾歎闕三行，淳祐重來爲補亡。
收拾一碑勞十載，此生凡事不須忙。
陳虛一
作者：劉克莊
朝代：宋

幾載皖山耕，忽提孤劍行。
戰場中有骨，尺籍上無名。
馬自尋歸路，身空試賊營。
却疑兵解去，曾說鍊丹成。
陳郎玉汝之官
作者：劉克莊
朝代：宋

擇地喜將父，戴星勤坐曹。
阿奴已傷錦，君子好更□。
大尹徵求寡，先賢撫字勞。
直須琴調古，莫倚棒頭高。
陸賈二首·其一
作者：劉克莊
朝代：宋

田橫死士今亡矣，陳豨從車安在哉。
獨有尉佗尚黄屋，故應兩費陸生來。
陸賈二首·其二
作者：劉克莊
朝代：宋

酈烹未久蒯幾烹，陸子優游享令名。
南帝稱臣橐金返，更推餘智教陳平。
隠者
作者：劉克莊
朝代：宋

寧採箕山釣潁濱，放勛天大不能臣。
漁郎未必知年代，先有逃堯次避秦。
雀
作者：劉克莊
朝代：宋

恰見趨燕市，俄聞集兔園。
雕籠馴養者，誰到翟公門。
雁陣
作者：劉克莊
朝代：宋

出塞行行如出戰，銜蘆寂寂類銜枚。
平沙夜宿排形勢，誰爲王師破得來。
雜興·其一
作者：劉克莊
朝代：宋

誤朝者誰歟，肘後挾管商。
簿錄網已密，筦搉弓遂張。
競貢包茅入，誰知刈葵傷。
鐃歌慶胡滅，蒙衝弛江防。
向非一大治，吳楚成戰場。
老儒夕九起，蹙蹙瞻四方。
有鵑啼雲安，無龍卧南陽。
男兒重橫行，詎肯坐簀床。
昔人含兩齒，時來猶鷹揚。
殘骸久飾巾，清淚空沾裳。
雜興·其三
作者：劉克莊
朝代：宋

欃槍初疑附，直爲饑所驅。
酸寒仰鼻息，飛走受指呼。
邊臣失駕馭，積漸驕灌夫。
一朝怒螳臂，跳踉何其愚。
李陵出偏師，斃之如拉枯。
零落殘部曲，相與奉楊姑。
去爲韃行省，蟠據兖鄲區。
其子少而黠，亦頗涉獵書。
耻父污國史，諱人呼逆雛。
拜表舉全齊，獻之王會圖。
遂救東隅失，許稱南面孤。
功名雖不終，忠孝焉可誣。
不知戰場內，曾有廟貌無。
吾嘗草二麻，何處陳束芻。
雜興·其二
作者：劉克莊
朝代：宋

自從失關隘，國蕩無藩籬。
血喋渭耕處，草荒漢壇基。
獲復以瀘叛，壞勢如敗棋。
設非城古渝，遂舉蜀棄之。
吁嗟今之人，不念築者誰。
但見繩陳湯，未聞言李齊。
曾憶建隆殿，老柏生新枝。
方喜立赤幟，俄已變黑旗。
昔欲包秦鞏，今乃防嘉眉。
澈也客金吾，於何駐旌麾。
孟堅出塞銘，仲宣從軍詩。
吾耄不可待，何以慰離思。
雜興·其五
作者：劉克莊
朝代：宋

昔事先皇帝，弱羽參高翰。
對揚乏鯁論，狂疎犯龍顔。
臺簡凜霜凝，聖度如天寬。
赦於碓磨中，驅之原隰間。
乘傳者四人，記憶獨賜環。
重來寖通顯，三黜因封還。
歲晚復見收，奏技列從官。
所忠來諭旨，聞卿十年閑。
所著凡幾書，頗欲見一斑。
臣既美芹獻，上亦停箸觀。
曾未踰信宿，王言冠篇端。
孔筆褒貶嚴，舜歌賡載難。
華顛際休明，幻軀迫尪殘。
倦直承明廬，求出函谷關。
綵纈藉金罍，玉柄綴寶紈。
上有二十字，妙畫翔龍鸞。
及帝將遺弓，許臣遂掛冠。
古人報一飯，飈馭無路攀。
送不涉胥濤，葬不殉橋山。
長吟黄鳥詩，血淚空汍瀾。
雜興·其四
作者：劉克莊
朝代：宋

田賦不可增，商賈不可籠。
雖有百孔桑，安能救國空。
錢鈔誰創智，造楮以權銅。
南渡初未有，隆乾始流通。
百千十萬億，愈多愈無窮。
議者勿咎楮，楮有活國功。
設楮賤如土，百物皆價穹。
有司欲平之，其術未易工。
□□化□外，市不爲日中。
譬如治危病，下計用火攻。
公卿與文學，枘鑿常不同。
未論政然否，先觀民咈從。
當局久已昏，謝事歸明農。
莫獻蒭蕘言，徒懷芹曝忠。
雜興六言十首·其一
作者：劉克莊
朝代：宋

羹牆如見堯在，謳歌皆之啟賢。
至行冠冕萬世，通喪縞素三年。
雜興六言十首·其一〇
作者：劉克莊
朝代：宋

吾猶及見諸老，今誰可寄斯文。
有傑材怕尋斧，無妙質可受斤。
雜興六言十首·其七
作者：劉克莊
朝代：宋

穆陵聖學高妙，詞臣絕企清光。
大典冊多貼改，小字本通商量。
雜興六言十首·其三
作者：劉克莊
朝代：宋

直翁壽甫踰八，叔方年不及希。
即今高冢麟卧，何時華表鶴歸。
雜興六言十首·其九
作者：劉克莊
朝代：宋

一老遂開九秩，諸賢多入八哀。
扶起風前玉樹，吸空月下金罍。
雜興六言十首·其二
作者：劉克莊
朝代：宋

史事十羊九牧，古音百鳥孤凰。
前召南塘視草，後起秀巖提綱。
雜興六言十首·其五
作者：劉克莊
朝代：宋

重來已白髮老，獨斷擢紫薇郎。
雅量雖慙子固，熱情不倩君房。
雜興六言十首·其八
作者：劉克莊
朝代：宋

希夷一睡一月，惜哉肘後不傳。
擁破衣裘待旦，聽殘更點如年。
雜興六言十首·其六
作者：劉克莊
朝代：宋

小臣素著狂直，先皇數奬忠嘉。
叩額有厚倫疏，斷腕無起復麻。
雜興六言十首·其四
作者：劉克莊
朝代：宋

昔從西山授業，屢言後村當仁。
伯紀蓋同學子，履常真對掌人。
雜興十首·其一
作者：劉克莊
朝代：宋

昇天雖可喜，削地已堪哀。
早知守厠去，何須拔宅來。
雜興十首·其一
作者：劉克莊
朝代：宋

蒼苔滿意上庭除，應爲新來客屨疎。
老圃寧無螬半李，貧家尚有鼠餘蔬。
身光退士吟招隠，兒勸尊公賦遂初。
已與山靈盟歃了，龍鍾斷不就安車。
雜興十首·其一〇
作者：劉克莊
朝代：宋

古書踳駁承訛久，新義支離折衷難。
孔墨達觀無異道，觸蠻角立有爭端。
壁中科斗經傳寫，甕裏醯雞味筆殘。
老子暮年親勘破，束書閣上不須看。
雜興十首·其一〇
作者：劉克莊
朝代：宋

策免身常佚，登庸貌轉癯。
富公忘杖起，迂叟要人扶。
雜興十首·其七
作者：劉克莊
朝代：宋

典領天書使，脩崇昭應祠。
可憐有遺恨，殮不得髠緇。
雜興十首·其七
作者：劉克莊
朝代：宋

淳熙以後紹熙前，曹馬灰寒不復燃。
寧作歸來詞引避，可爲勸進表求全。
斜川妙語超言外，廣武狂談發酒邊。
頼有遺文堪可質，世誰陶阮豈其然。
雜興十首·其三
作者：劉克莊
朝代：宋

地逼難容足，天低礙舉頭。
那堪去梯子，誰肯上高樓。
雜興十首·其三
作者：劉克莊
朝代：宋

少喜清談拙自謀，行年至此復焉求。
歸休誰肯爭幽谷，貧殺猶堪買沃洲。
笛作曾垂安石淚，扇遮難護彥回羞。
伯陽老去差姦黠，真出函關不少留。
雜興十首·其九
作者：劉克莊
朝代：宋

擾擾多群蟻，冥冥有幾鴻。
蜀公陵下語，竟免入碑中。
雜興十首·其九
作者：劉克莊
朝代：宋

迴首危途尚可驚，三家村裏送餘生。
入無奧主常孤立，歸有鄰翁可耦耕。
駡坐不聞因耳重，懸車已决覺身輕。
小詩何必諸公誦，自向閒時詠太平。
雜興十首·其二
作者：劉克莊
朝代：宋

早持堅白論，晚踏軟紅塵。
明逸并夷甫，初終似二人。
雜興十首·其二
作者：劉克莊
朝代：宋

曾忝開元供奉班，君恩全護放還山。
諸公縱欲俎豆汝，老子安能筆硯間。
試拂毛錐嗟已禿，便扶靈壽亦何顔。
迴頭猿鶴休相笑，猶勝周顒去不還。
雜興十首·其五
作者：劉克莊
朝代：宋

做了高官職，雙眉皺不開。
譬如三日婦，錦襪著珠鞋。
雜興十首·其五
作者：劉克莊
朝代：宋

鬢髮蕭蕭牙齒疎，耄荒不記兔園書。
有時待月□□榭，驀地看花命小車。
早慕兩龔辭病去，晚從二仲卜鄰居。
阿戎解執牙籌耳，嵇阮中間却頓渠。
雜興十首·其八
作者：劉克莊
朝代：宋

專報熙豐怨，寧論爵齒高。
可憐五朝老，雙淚落齋旄。
雜興十首·其八
作者：劉克莊
朝代：宋

諸公衮衮一番新，留得山林著放臣。
鞍破馬移它廐去，巢空燕覺主家貧。
甥陪棋局何須客，兒舉籃輿不覓人。
膜外浮榮酒中趣，看來二者孰關身。
雜興十首·其六
作者：劉克莊
朝代：宋

何止才疎亦命慳，暮年身世寄田間。
望塵早不游金谷，投筆今難戍玉關。
日禱泥龍晴自若，晝騎秧馬夕方還。
跳丸只了東西走，不道能蒼壯士顔。
雜興十首·其六
作者：劉克莊
朝代：宋

開閣何其盛，行邊寢已疎。
遶床彈指嘆，六丈聖人歟。
雜興十首·其四
作者：劉克莊
朝代：宋

不肯彈冠起，俄從折簡招。
雖然舐丹藥，未免悔青苗。
雜興十首·其四
作者：劉克莊
朝代：宋

旋插疎籬設矮扉，僅容老子自娛嬉。
國蝸角上何嫌小，巢鳥窠邊不覺危。
石槨無陳雞絮者，朱門有設雀羅時。
平泉花木奇樟檜，辛苦栽培竟屬誰。
雜興四首·其一
作者：劉克莊
朝代：宋

何待頡羹方引退，暫忘設醴可覘終。
申公見事差傷晚，直待髠鉗八十翁。
雜興四首·其一
作者：劉克莊
朝代：宋

尚記青燈同講貫，安知白首始遭逢。
向來衆論稱雛鳳，歲晚同時拜老龍。
雜興四首·其三
作者：劉克莊
朝代：宋

落月導螢穿絳幔，殘膏呼鼠覆青燈。
心知黠鬼慵窺屋，戶上聊施艾道陵。
雜興四首·其三
作者：劉克莊
朝代：宋

醉尉怒呵故侯獵，亭長豪奪徵君牛。
射虎將軍餘怒在，賣藥先生一笑休。
雜興四首·其二
作者：劉克莊
朝代：宋

梁松帝壻拜堂下，伏波將軍坐受之。
汝雖自詫樊川姪，吾未嘗聞蔡克兒。
雜興四首·其二
作者：劉克莊
朝代：宋

滿城士女鬭鮮粧，無藥能醫一國狂。
猶有當年舊旗鼓，溪頭讓與少年郎。
雜興四首·其四
作者：劉克莊
朝代：宋

九節菖蒲採極難，慇勤來自武夷山。
去年苞寄分同好，今日栽成忍獨餐。
雜興四首·其四
作者：劉克莊
朝代：宋

簀中尸忽爲秦相，跨下人俄拜楚王。
老退已成大父笑，行嘲一任少年郎。
雜記五言十首·其一
作者：劉克莊
朝代：宋

洞達開堂奧，荒唐說剎塵。
儒醇明告子，釋黠熱瞞人。
雜記五言十首·其一〇
作者：劉克莊
朝代：宋

愚哲皆根性，巫醫各有傳。
參禪纔一宿，學幻費三年。
雜記五言十首·其七
作者：劉克莊
朝代：宋

客有過吾廬，自言師陸朱。
故應東海若，不及北山愚。
雜記五言十首·其三
作者：劉克莊
朝代：宋

青牛先已去，白鶴久方歸。
若欲分優劣，老聃賢令威。
雜記五言十首·其九
作者：劉克莊
朝代：宋

荒哉穆天子，轍跡徧九垓。
已寫偃師弄，更引化人來。
雜記五言十首·其二
作者：劉克莊
朝代：宋

不必桮棬性，安能桎梏身。
誰知千載下，有箇葛天民。
雜記五言十首·其五
作者：劉克莊
朝代：宋

履霜行于野，絕糧厄於陳。
伯奇父逐子，仲尼天戮民。
雜記五言十首·其八
作者：劉克莊
朝代：宋

先傳傳後學，自覺覺天民。
魯儒迷甚者，何以救迷人。
雜記五言十首·其六
作者：劉克莊
朝代：宋
体裁：古风

追日忍渴走，喝月使倒行。夸父骨已朽，秦皇冢亦平。
雜記五言十首·其四
作者：劉克莊
朝代：宋

東行值伯倫，西去逢無功。
不知何國土，疑是醉鄉中。
雜記六言五首·其一
作者：劉克莊
朝代：宋

移了太行王屋，飛上鈞天帝居。
黠子盡淪鬼籙，敢兒方讀仙書。
雜記六言五首·其三
作者：劉克莊
朝代：宋

十月在胞胎裏，一朝出顖門外。
不干靈丹九轉，且看純陽二字。
雜記六言五首·其二
作者：劉克莊
朝代：宋

五更三點待漏，一目十行讀書。
圖南先生仙者，偶然睡覺月餘。
雜記六言五首·其五
作者：劉克莊
朝代：宋

曾何薰兮琴調，亦聞鏗爾瑟聲。
愛清廟音倡歎，嫌玉臺體浮輕。
雜記六言五首·其四
作者：劉克莊
朝代：宋

上界尤多官府，丹成不必飛沖。
回仙一歲一度，來聽蓬萊松風。
雜記十首·其一
作者：劉克莊
朝代：宋

綠野池新鑿，平泉墅又開。
迺知造凉殿，諫者不能回。
雜記十首·其一〇
作者：劉克莊
朝代：宋

劍履崇刀筆，鈞衡付蹶張。
賈生年尚少，且去傅諸王。
雜記十首·其七
作者：劉克莊
朝代：宋

登庸局面變，報復念頭差。
貶削村夫子，褒崇笑夜叉。
雜記十首·其三
作者：劉克莊
朝代：宋

相國私英倩，將軍嬖子都。
可憐洛陽令，只問主家奴。
雜記十首·其九
作者：劉克莊
朝代：宋

至郭陪清語，留衣示別情。
奈何鳳翔骨，不得憲宗迎。
雜記十首·其二
作者：劉克莊
朝代：宋

駿馬如花妾，平生不負春。
如何飛燕語，不恕輦邊人。
雜記十首·其五
作者：劉克莊
朝代：宋

養成河北賊，挑致海東夷。
空國坐朋字，亂華由黨碑。
雜記十首·其八
作者：劉克莊
朝代：宋

著論貶臨川，談經抑老泉。
權書并字說，究竟果誰賢。
雜記十首·其六
作者：劉克莊
朝代：宋

雖則仇平仲，何曾問大年。
崇寧一相拜，元祐幾人全。
雜記十首·其四
作者：劉克莊
朝代：宋

恍惚天書事，莊嚴土木功。
暮年王太尉，典領玉清宮。
雜詠一百首·二衍
作者：劉克莊
朝代：宋

雖以賓師待，幾於妾婦然。
不羞君割地，謾對客談天。
雜詠一百首·京房
作者：劉克莊
朝代：宋

元帝何曾諭，京生自此疎。
區區推卦氣，欲撼石中書。
雜詠一百首·仇士良
作者：劉克莊
朝代：宋

國老辭機密，閹兒叩緒餘。
殷勤傳一訣，莫遣上觀書。
雜詠一百首·伍尚
作者：劉克莊
朝代：宋

伍奢呼二子，一至一奔焉。
逃父吾無取，讎君亦未然。
雜詠一百首·伏生
作者：劉克莊
朝代：宋

偶脫驪山厄，龍鍾九十餘。
誰知漢掌故，傳得不全書。
雜詠一百首·伯夷
作者：劉克莊
朝代：宋

木主來西土，檀車濟孟津。
只應千萬世，瞻仰首陽人。
雜詠一百首·何蕃
作者：劉克莊
朝代：宋

城去曾聯疏，宣收亦舉幡。
向令無太學，安得有何蕃。
雜詠一百首·侯嬴
作者：劉克莊
朝代：宋

白髮夷門老，能興晉鄙師。
魏王備它盜，曾不備如姬。
雜詠一百首·倉舒
作者：劉克莊
朝代：宋

全活嚙鞍吏，平章秤象船。
丕乎真有幸，舒也竟無年。
雜詠一百首·儒仲妻
作者：劉克莊
朝代：宋

彼雛飾容服，吾穉業耕鋤。
不以貧慙富，賢哉婦儆夫。
雜詠一百首·元載
作者：劉克莊
朝代：宋

三千兩鍾乳，八百斛胡椒。
不悟口中襪，猶貪掌上腰。
雜詠一百首·兒寬
作者：劉克莊
朝代：宋

茂陵輕樸學，寬對乃忻然。
口謾談三代，書纔說一篇。
雜詠一百首·兩生
作者：劉克莊
朝代：宋

尚恐公汙我，何妨史失名。
深衣與短製，同召不同行。
雜詠一百首·公孫弘
作者：劉克莊
朝代：宋

極力排舒黯，聯翩去不迴。
惟應刀筆吏，時得到翹材。
雜詠一百首·冀缺妻
作者：劉克莊
朝代：宋

昔有二人貧，耕田與負薪。
朱妻恚求去，郤婦敬如賓。
雜詠一百首·列子
作者：劉克莊
朝代：宋

肉身無羽翼，那有許神通。
會得泠然意，人人可御風。
雜詠一百首·劇孟
作者：劉克莊
朝代：宋

向令從七國，是自列陪臣。
太尉空稱賞，非知劇孟人。
雜詠一百首·劉備
作者：劉克莊
朝代：宋

華容蘆荻裏，一炬可無遺。
歎息劉玄德，平生見事遲。
雜詠一百首·劉向
作者：劉克莊
朝代：宋

竊弓俱奮臂，窺鼎迭磨牙。
同姓餘中壘，昌言抑外家。
雜詠一百首·劉安
作者：劉克莊
朝代：宋

忽棄國中去，疑爲方外遊。
早知守都厠，何似莫仙休。
雜詠一百首·劉琨
作者：劉克莊
朝代：宋

除却祖生外，餘皆在下風。
老奴口耳小，安得肖司空。
雜詠一百首·劉蕡
作者：劉克莊
朝代：宋

貂璫竊大柄，韋布獻孤忠。
牓出惟風漢，無名在選中。
雜詠一百首·博浪壯士
作者：劉克莊
朝代：宋

殿上俄流血，沙中竟脫身。
乃知燕刺客，有媿漢謀臣。
雜詠一百首·召南媵
作者：劉克莊
朝代：宋

貴賤有定分，勤勞無怨心。
若令逢呂武，亦化作姜任。
雜詠一百首·史蘇
作者：劉克莊
朝代：宋

繇語幾於讖，流傳信有諸。
王何謾辛苦，易自是占書。
雜詠一百首·司空圖
作者：劉克莊
朝代：宋

節將飛颺去，牙郎賣弄餘。
唐臣不負國，惟有一尚書。
雜詠一百首·呂不韋
作者：劉克莊
朝代：宋

豫建無長慮，旁窺有販心。
絕嬴由呂相，繼馬乃牛金。
雜詠一百首·周堪
作者：劉克莊
朝代：宋

舊𠎝臣學淺，晚召主恩深。
莫鑒蕭張否，重來遂病瘖。
雜詠一百首·周戴
作者：劉克莊
朝代：宋

戴昔劫名士，周嘗暴里人。
少年一蕩子，歲晚兩忠臣。
雜詠一百首·善財
作者：劉克莊
朝代：宋

放勛訪吾叔，魯叟問弘聃。
所以此童子，諸方亦遍參。
雜詠一百首·嚴光
作者：劉克莊
朝代：宋

幸自沉冥去，無端物色求。
蓑衣亦堪釣，何必被羊裘。
雜詠一百首·嚴君平
作者：劉克莊
朝代：宋

賣卜本逃名，下簾無市聲。
如何穹壤內，知世有君平。
雜詠一百首·四皓
作者：劉克莊
朝代：宋

去避坑焚禍，來成羽翼功。
留侯不自語，驅使紫芝翁。
雜詠一百首·墨翟
作者：劉克莊
朝代：宋

墨子城無恙，公輸械有窮。
要須能壁立，未可恃梯攻。
雜詠一百首·壺公
作者：劉克莊
朝代：宋

跳入無人見，誰知有路通。
長房非黠者，草草出壺中。
雜詠一百首·夏無且
作者：劉克莊
朝代：宋

秦法嚴堂陛，秦兵遶殿廬。
如何危急際，只有一無且。
雜詠一百首·外黄兒
作者：劉克莊
朝代：宋

子羽力扛鼎，諸侯屈膝臣。
能從小兒語，盡活一城人。
雜詠一百首·太宰嚭
作者：劉克莊
朝代：宋

西子宴姑蘇，靈胥賜屬鏤。
如何居上宰，忠越不忠吳。
雜詠一百首·姜詩
作者：劉克莊
朝代：宋

晨興風色惡，日晏汲歸遲。
寧與閨中訣，莫令堂上饑。
雜詠一百首·嬰臼
作者：劉克莊
朝代：宋

賢矣兩家臣，存孤極苦辛。
後來有曹馬，亦是受遺人。
雜詠一百首·孔光
作者：劉克莊
朝代：宋

佞幸傳呼至，師臣傴僂迎。
暮年靈壽杖，幸自可扶行。
雜詠一百首·孔融子
作者：劉克莊
朝代：宋

二穉吁何罪，冤猶在史書。
老瞞渾忘却，只記哭倉舒。
雜詠一百首·孟之反
作者：劉克莊
朝代：宋

棄甲爭先去，收兵殿後回。
但云馬不進，應自聖門來。
雜詠一百首·季主
作者：劉克莊
朝代：宋

宋賈兩名士，茫然立下風。
信知古賢聖，多隠卜醫中。
雜詠一百首·孫思邈
作者：劉克莊
朝代：宋

藥品用昆蟲，遂虧全活功。
至今仙未得，只在蜀山中。
雜詠一百首·孫策
作者：劉克莊
朝代：宋

魚服俄離網，龍泉忽缺鋩。
却將江左業，分付紫髯郎。
雜詠一百首·安期生
作者：劉克莊
朝代：宋

子羽徒扛鼎，其如欠轉圜。
不能决王霸，聊去作神仙。
雜詠一百首·宜臼
作者：劉克莊
朝代：宋

莫親於父子，天性有時移。
竟以婦爲厲，空令傳作詩。
雜詠一百首·富平侯
作者：劉克莊
朝代：宋

童作夫人紡，藏錢百萬多。
不知三篋內，還記舊書麽。
雜詠一百首·寧王
作者：劉克莊
朝代：宋

智出建成上，賢於子糾多。
至今稱讓帝，當日喚寧哥。
雜詠一百首·尹伯奇
作者：劉克莊
朝代：宋

不愁兒足凍，第恐母心傷。
所以子范子，惟彈一履霜。
雜詠一百首·尹氏
作者：劉克莊
朝代：宋

聚橛并番楀，今猶唾姓名。
國人深可畏，尹氏更須平。
雜詠一百首·屈原
作者：劉克莊
朝代：宋

羋姓且爲虜，纍臣安所逃。
不能抱祭器，聊復著離騷。
雜詠一百首·崔昌遐
作者：劉克莊
朝代：宋

本欲除閹腐，安知召寇戎。
緇郎不爲相，朱賊得稱雄。
雜詠一百首·巫咸
作者：劉克莊
朝代：宋

列書詫知死，楚些說招魂。
尚莫窺壺子，安能返屈原。
雜詠一百首·巷伯
作者：劉克莊
朝代：宋

哆侈何其甚，憂傷只自知。
雖經夫子筆，不廢寺人詩。
雜詠一百首·平后
作者：劉克莊
朝代：宋

歆已作佐命，雄甘爲大夫。
獨餘黄室主，不肯面新都。
雜詠一百首·廉頗
作者：劉克莊
朝代：宋

浪說三遺矢，猶堪一據鞍。
君王不自試，耳目信人難。
雜詠一百首·廣成子
作者：劉克莊
朝代：宋

不能戰涿鹿，聊復隠崆峒。
揮手謝軒帝，毋煩順下風。
雜詠一百首·廬江小吏妻
作者：劉克莊
朝代：宋

尊嫜有嚴命，妾不獲從夫。
去去猶回首，諄諄別小姑。
雜詠一百首·張承業
作者：劉克莊
朝代：宋

敕使爲唐患，忠唐獨有君。
晚知王自取，悞殺老監軍。
雜詠一百首·張說
作者：劉克莊
朝代：宋

玉檢匪頒隆，珠簾餽遺通。
更揮諛墓筆，褒讚死姚崇。
雜詠一百首·張讓
作者：劉克莊
朝代：宋

舉國排閹尹，還鄉少弔賓。
太丘芻一束，全活幾多人。
雜詠一百首·彭祖
作者：劉克莊
朝代：宋

活得如彭老，憂愁八百春。
頻爲哭殤叟，屢作悼亡人。
雜詠一百首·徐甲
作者：劉克莊
朝代：宋

白骨因誰活，青牛與爾俱。
未酬再生德，更索積年逋。
雜詠一百首·德山
作者：劉克莊
朝代：宋

此老手中棒，輕輕也有瘢。
佛來與三十，某甲莫須餐。
雜詠一百首·戴良女
作者：劉克莊
朝代：宋

竹笥并綀帔，何妨托妾身。
若逢夫壻問，向道乃翁貧。
雜詠一百首·房老
作者：劉克莊
朝代：宋

殘香猶在笥，舊曲尚書裙。
不及新歌舞，樽前奉主君。
雜詠一百首·扁鵲
作者：劉克莊
朝代：宋

疾始於榮衛，哀哉不豫謀。
貪生諱聞死，天下幾桓侯。
雜詠一百首·扶蘇
作者：劉克莊
朝代：宋

詔自沙丘至，如何便釋兵。
君王令賜死，公子不求生。
雜詠一百首·投梭女
作者：劉克莊
朝代：宋

琴挑何曾動，梭投未免慙。
女郎循古禮，元不解清談。
雜詠一百首·接輿
作者：劉克莊
朝代：宋

上古聞巢父，衰周有楚狂。
由來豪傑士，不必待文王。
雜詠一百首·支遁
作者：劉克莊
朝代：宋

若以色見我，幾於貌失人。
林公少鬚髮，澄觀欠冠巾。
雜詠一百首·散花女
作者：劉克莊
朝代：宋

狡獪疑爲幻，姝妍復似魔。
殷勤把花去，莫惱病維摩。
雜詠一百首·景監
作者：劉克莊
朝代：宋

但見顓朝久，誰知媚竈勤。
紛紛由嬖進，非特一商君。
雜詠一百首·曹娥
作者：劉克莊
朝代：宋

穹壤有時敝，娥名萬古垂。
直從彤管筆，便到色絲碑。
雜詠一百首·曹沬
作者：劉克莊
朝代：宋

數戰數敗北，寧非將略疎。
收功一匕首，安用讀兵書。
雜詠一百首·曹騰
作者：劉克莊
朝代：宋

費亭侯在日，亂已有萌芽。
養得螟蛉種，猶能覆漢家。
雜詠一百首·曾子
作者：劉克莊
朝代：宋

親劬何以報，子職貴乎勤。
梨本非難熟，瓜殊未易耘。
雜詠一百首·木蘭
作者：劉克莊
朝代：宋

出塞男兒勇，還鄉女子身。
尚能吞北虜，斷不慕西鄰。
雜詠一百首·朱家
作者：劉克莊
朝代：宋

貴不見渠面，危曾活爾身。
柰何施一飯，便責翳桑人。
雜詠一百首·李夫人
作者：劉克莊
朝代：宋

恍惚疑如在，纏綿愛未休。
明知已仙去，猶欲出神求。
雜詠一百首·李廣
作者：劉克莊
朝代：宋

飛將無時命，庸奴有戰勳。
誰憐老衛尉，身屬大將軍。
雜詠一百首·李斯
作者：劉克莊
朝代：宋

焚餘寧有籍，坑後更無儒。
不解愚劉項，翻令二世愚。
雜詠一百首·李林甫
作者：劉克莊
朝代：宋

二相去留際，中原治亂分。
異時馬上淚，遥灑曲江墳。
雜詠一百首·李淳風
作者：劉克莊
朝代：宋

逆知生女主，預說覆唐宗。
誤殺五娘子，安知在後宮。
雜詠一百首·李牧
作者：劉克莊
朝代：宋

說客爲秦諜，君王信郭開。
向令名將在，兵得到叢臺。
雜詠一百首·李白
作者：劉克莊
朝代：宋

幸自忤將軍，那堪觸太真。
世無郭中令，誰贖謫仙人。
雜詠一百首·李衛公
作者：劉克莊
朝代：宋

肘後臣非靳，胸中彼未純。
乃知兵妙處，不可妄傳人。
雜詠一百首·李醯
作者：劉克莊
朝代：宋

自昔名高世，皆由藝入神。
未應除扁鵲，世上便無人。
雜詠一百首·杜兼
作者：劉克莊
朝代：宋

沒有財遺臭，生無善可傳。
向來堆白屋，盡是窟郎錢。
雜詠一百首·杜預
作者：劉克莊
朝代：宋

征南滿腹智，實似小兒癡。
漢水有涸日，沉碑無出時。
雜詠一百首·東家女
作者：劉克莊
朝代：宋

神女登徒子，微詞未必然。
感襄通一夢，窺玉費三年。
雜詠一百首·東海王彊
作者：劉克莊
朝代：宋

聖經非拒父，古誼有傳賢。
據以兵求勝，彊能智自全。
雜詠一百首·柳下惠
作者：劉克莊
朝代：宋

不怨窮并佚，能安小與卑。
何須立奇節，展季即吾師。
雜詠一百首·柳家婢
作者：劉克莊
朝代：宋

忽見牙郎態，吁嗟悔失身。
不虞小婢子，曾是柳家人。
雜詠一百首·桑維翰
作者：劉克莊
朝代：宋

五季驕諸鎮，終朝易千人。
使無孔方癖，猶是晉名臣。
雜詠一百首·梁丘據
作者：劉克莊
朝代：宋

國漸移田氏，人誰悟景公。
牛山兩行淚，據與寡人同。
雜詠一百首·梁鴻
作者：劉克莊
朝代：宋

肅宗漢明主，猶惡五噫詩。
一旦拂衣去，世人那得知。
雜詠一百首·梅福
作者：劉克莊
朝代：宋

忽去爲吳卒，深逃安漢公。
翻身天地外，脫屣市朝中。
雜詠一百首·楊脩
作者：劉克莊
朝代：宋

老賊有肝鬲，多爲德祖窺。
誰令預籌事，更與共觀碑。
雜詠一百首·樂毅
作者：劉克莊
朝代：宋

忿懟及韓駟，荒唐入郢鞭。
樂生端可拜，寧死不謀燕。
雜詠一百首·樊通德
作者：劉克莊
朝代：宋

粧束姑隨世，風流亦動人。
等閑擁髻語，千載尚如新。
雜詠一百首·樗里子
作者：劉克莊
朝代：宋

石馬殘陵下，金鳬出藏中。
誰云樗里智，卜墓近秦宮。
雜詠一百首·毛遂
作者：劉克莊
朝代：宋

兩國爭衡際，諸君袖手觀。
羣然著珠履，誰肯捧銅盤。
雜詠一百首·汾亭釣者
作者：劉克莊
朝代：宋

太公輔西伯，嚴子客東京。
獨有汾亭者，無人得姓名。
雜詠一百首·沮溺
作者：劉克莊
朝代：宋

皇皇問津者，藐藐耦耕人。
不識吾夫子，寧非古逸民。
雜詠一百首·洛下閎
作者：劉克莊
朝代：宋

巧歷雖千歲，先知一日差。
未能下算子，亦道是占家。
雜詠一百首·漆室女
作者：劉克莊
朝代：宋

舉國聽桓子，呼天誄孔丘。
可憐倚楹女，徒爲魯君憂。
雜詠一百首·澄公
作者：劉克莊
朝代：宋

值亂行何適，隨緣住亦安。
能將石虎輩，只作海鷗看。
雜詠一百首·烏孫公主
作者：劉克莊
朝代：宋

玉座吞聲別，氈車觸目悲。
如何漢公主，去作虜閼氏。
雜詠一百首·王子晉
作者：劉克莊
朝代：宋

宿有驂鸞約，飄然遡碧霄。
不爲君主鬯，却伴女吹簫。
雜詠一百首·王戎
作者：劉克莊
朝代：宋

惜李常鑽核，商財自執籌。
如何嵇阮輩，放入竹林遊。
雜詠一百首·王祥
作者：劉克莊
朝代：宋

禮律通稱母，寧分繼與親。
乃知履霜子，絕似卧冰人。
雜詠一百首·王蠋
作者：劉克莊
朝代：宋

稷下空多士，誰爲國重輕。
列城七十二，死者一書生。
雜詠一百首·王通
作者：劉克莊
朝代：宋

當時三晉地，已有聖人生。
不曉河汾氏，爲隋策太平。
雜詠一百首·班婕妤
作者：劉克莊
朝代：宋

妾命薄如紙，君恩冷似冰。
生當事長信，死願奉延陵。
雜詠一百首·甄濟
作者：劉克莊
朝代：宋

唐德雖中否，猶能愧畔臣。
盡驅汙賊者，往拜詐喑人。
雜詠一百首·甘羅
作者：劉克莊
朝代：宋

函谷非無士，登庸乳臭兒。
空令園綺輩，頭白不逢時。
雜詠一百首·田光
作者：劉克莊
朝代：宋

北面老先生，人間事飽更。
不聞求樂氏，但見薦荆卿。
雜詠一百首·田橫
作者：劉克莊
朝代：宋

南面稱孤貴，西京謁帝卑。
誰能如李密，更望一台司。
雜詠一百首·申公
作者：劉克莊
朝代：宋

綰臧不自保，强致老先生。
魯邸今朝罷，蒲輪昨日迎。
雜詠一百首·申生
作者：劉克莊
朝代：宋

君父如天地，雖逃安所之。
可憐共世子，死不恨驪姬。
雜詠一百首·白起
作者：劉克莊
朝代：宋

太息臣無罪，胡爲伏劍鋩。
悲哉四十萬，寧不訴蒼蒼。
雜詠一百首·盧杞
作者：劉克莊
朝代：宋

僣僞蟠宮闕，忠賢血賊庭。
相君無喜慍，面色只藍青。
雜詠一百首·盧能
作者：劉克莊
朝代：宋

明鏡偷神秀，菩提犯卧輪。
更將舊衣鉢，占斷不傳人。
雜詠一百首·瞿曇
作者：劉克莊
朝代：宋

世傳漢明帝，始夢見金身。
曷不觀列子，西方有聖人。
雜詠一百首·石崇
作者：劉克莊
朝代：宋

金谷觴豪友，珠樓擁艷姬。
南交來處悖，東市悔何追。
雜詠一百首·祖珽
作者：劉克莊
朝代：宋

左氏譏懷璧，楊公却袖金。
安知機巧者，藏得叵羅深。
雜詠一百首·神農
作者：劉克莊
朝代：宋

盡識葠無毒，明知堇有災。
安知嘗試者，百死百生來。
雜詠一百首·穆生
作者：劉克莊
朝代：宋

决去先生勇，懷安二子慙。
向令猶在坐，楚市赭衣三。
雜詠一百首·童烏
作者：劉克莊
朝代：宋

擊蒙鑿帝竅，躐等尊玄經。
混沌死七日，童烏夭九齡。
雜詠一百首·管輅
作者：劉克莊
朝代：宋

平叔知幾語，疑於易學通。
歲朝不相見，隔日問三公。
雜詠一百首·素女
作者：劉克莊
朝代：宋

厥初賦形貌，固已具陰陽。
素問無人讀，流爲采戰方。
雜詠一百首·終童
作者：劉克莊
朝代：宋

武帝有荒志，終童無遠謀。
長纓自繫耳，莫繫越王頭。
雜詠一百首·綠珠
作者：劉克莊
朝代：宋

向來金谷友，至此散如雲。
却是娉婷者，樓前不負君。
雜詠一百首·維摩
作者：劉克莊
朝代：宋

面色削瓜黄，眉毫覆雪長。
安知四天下，只在一禪床。
雜詠一百首·緹縈
作者：劉克莊
朝代：宋

天子覽書悲，肉刑無復施。
不惟嘉烈女，亦自活神醫。
雜詠一百首·老子
作者：劉克莊
朝代：宋

了不見矜色，晬然真德容。
先生新沐髮，弟子歎猶龍。
雜詠一百首·臧氏
作者：劉克莊
朝代：宋

嬖與賢分國，賢疎嬖在旁。
未嘗無樂克，其柰有臧倉。
雜詠一百首·范雎
作者：劉克莊
朝代：宋

不待精神契，惟憑頰舌求。
莫年薦燕客，差勝似穰侯。
雜詠一百首·茅焦
作者：劉克莊
朝代：宋

焦子如天膽，秦王似屋嗔。
如何刀机上，活得解衣人。
雜詠一百首·荀卿
作者：劉克莊
朝代：宋

歷歷非諸子，駸駸及聖丘。
乃知焚籍相，亦自有源流。
雜詠一百首·荀彧
作者：劉克莊
朝代：宋

殺身明逆順，濡足救危亡。
未必荀文若，甘爲操子房。
雜詠一百首·荀陳
作者：劉克莊
朝代：宋

彧作操謀主，羣爲丕上公。
暮年翻有愧，膝上與車中。
雜詠一百首·荆軻
作者：劉克莊
朝代：宋

把袖謀幾售，開圖計忽窮。
空遺千古恨，不中祖龍胸。
雜詠一百首·荷蓧丈人
作者：劉克莊
朝代：宋

客云自孔氏，不覺喜逢迎。
止宿見二子，孰云無世情。
雜詠一百首·莊子
作者：劉克莊
朝代：宋

夸大帝傳由，形容跖侮丘。
僅饒聃禦寇，共載一虛舟。
雜詠一百首·華佗
作者：劉克莊
朝代：宋

古來神異少，天下妄庸多。
文帝能全意，曹瞞竟殺佗。
雜詠一百首·萇弘
作者：劉克莊
朝代：宋

宗周危可憫，萇叔死非難。
臣血三年碧，臣心一寸丹。
雜詠一百首·董卓
作者：劉克莊
朝代：宋

虎視無强對，鴟張有篡心。
可憐臍裏燭，不照塢中金。
雜詠一百首·蒙恬
作者：劉克莊
朝代：宋

絕漠功雖大，長城怨亦深。
但知傷地脈，不悟失人心。
雜詠一百首·蒯通
作者：劉克莊
朝代：宋

酈生方橫死，蒯徹亦陽狂。
設不逢劉季，同趨一鼎湯。
雜詠一百首·蘇秦
作者：劉克莊
朝代：宋

常産常心論，平生不謂然。
晚知蘇季子，佩印爲無田。
雜詠一百首·蘇秦鄰妾
作者：劉克莊
朝代：宋

主命亦危矣，媼謀真拙哉。
煩君賜妾杖，嗔妾覆君杯。
雜詠一百首·虞翻
作者：劉克莊
朝代：宋

孝廉已稱帝，賓佐盡封侯。
不道投荒客，交州白了頭。
雜詠一百首·衛姜
作者：劉克莊
朝代：宋

俱著錦衣裳，憑誰辦綠黄。
可憐君耄矣，賢嬖不賢姜。
雜詠一百首·袁天綱
作者：劉克莊
朝代：宋

似有人推背，相傳果是非。
請君看祕記，若箇泄天機。
雜詠一百首·許由
作者：劉克莊
朝代：宋

一聞堯禪後，洗耳急歸休。
鄰叟嫌泉濁，牽牛飲下流。
雜詠一百首·詹尹
作者：劉克莊
朝代：宋

魚腹纍臣訣，蛾眉衆女仇。
靈均空發問，詹尹若爲酬。
雜詠一百首·誌公
作者：劉克莊
朝代：宋

寺甲於江左，身迎入禁中。
如何浄居殿，餓殺老蕭公。
雜詠一百首·豫子
作者：劉克莊
朝代：宋

紛紛荆聶輩，猶有利而爲。
智氏已無後，先生欲報誰。
雜詠一百首·賈誼
作者：劉克莊
朝代：宋

寄聲謝絳灌，勿毀洛陽人。
歲晚治安策，諄諄禮大臣。
雜詠一百首·趙高
作者：劉克莊
朝代：宋

歸自沙丘後，因專定策功。
國由中府令，帝在望夷宮。
雜詠一百首·轅固
作者：劉克莊
朝代：宋

面折公孫子，堂堂負直聲。
安知上前議，那復有黄生。
雜詠一百首·辟司徒妻
作者：劉克莊
朝代：宋

倉皇問君父，忠孝兩關心。
絕勝杞梁婦，惟知哭藁砧。
雜詠一百首·通子
作者：劉克莊
朝代：宋

但愛梨并栗，不傳琴與書。
乃翁莫惆悵，它日舉籃輿。
雜詠一百首·達磨
作者：劉克莊
朝代：宋

直以心爲佛，西來說最高。
始知周孔外，別自有英豪。
雜詠一百首·鄭司農
作者：劉克莊
朝代：宋

新箋傳後學，古訓發先儒。
不擬狂年少，燈前罵老奴。
雜詠一百首·醫和
作者：劉克莊
朝代：宋

壽有可延理，醫無不死方。
扁曾憂骨髓，和亦畏膏肓。
雜詠一百首·銅雀妓
作者：劉克莊
朝代：宋

誰謂曹瞞智，回頭玉座空。
向來臺上妓，盡入洛陽宮。
雜詠一百首·阿嬌
作者：劉克莊
朝代：宋

甫聞阿嬌進，又報衛娘留。
莫倚金爲屋，重重只鎖愁。
雜詠一百首·阿宜
作者：劉克莊
朝代：宋

牧有諄諄誨，宜無赫赫聲。
假令如叔父，一世得狂名。
雜詠一百首·阿承女
作者：劉克莊
朝代：宋

古人重言德，初不論傾城。
切莫傷容鬢，猶堪嫁孔明。
雜詠一百首·阿買
作者：劉克莊
朝代：宋

座上交游廣，城南講讀餘。
如何萬金産，只解八分書。
雜詠一百首·陳勝
作者：劉克莊
朝代：宋

辛苦傭耕久，饑寒謫戍餘。
竟令秦失鹿，首爲漢敺魚。
雜詠一百首·陳平
作者：劉克莊
朝代：宋

巧言愚冒頓，厚賂餌閼氏。
祕計言之醜，剛云世莫知。
雜詠一百首·陶淵明
作者：劉克莊
朝代：宋

卜築堪容膝，休官免折腰。
寧書處士卒，不踐寄奴朝。
雜詠一百首·陶隠居
作者：劉克莊
朝代：宋

方差能臘腹，學誤至漸襟。
幸有經文在，休於注脚尋。
雜詠一百首·陸贄
作者：劉克莊
朝代：宋

飲食晚由竇，門庭誰敢闚。
禁中無急詔，不記奉天時。
雜詠一百首·靈照
作者：劉克莊
朝代：宋

首如飛蓬亂，家賣漉籬供。
老漢驚吾女，禪機捷乃翁。
雜詠一百首·韓伯休
作者：劉克莊
朝代：宋

女子乃知我，明朝變姓名。
可憐逃不密，猶迫詔書行。
雜詠一百首·韓起
作者：劉克莊
朝代：宋

带從內府頒，枕出古陵間。
却笑韓宣子，區區愛一環。
雜詠一百首·韓非
作者：劉克莊
朝代：宋

韓子流於慘，聃書妙造微。
百年同一傳，誰是復誰非。
雜詠一百首·項橐
作者：劉克莊
朝代：宋

義理無窮盡，雖丘或未知。
老聃與項橐，聖豈有常師。
雜詠一百首·項羽
作者：劉克莊
朝代：宋

頓無英霸氣，尚有婦兒仁。
聞漢購吾首，持將贈故人。
雜詠一百首·顔魯公
作者：劉克莊
朝代：宋

鬼質內持衡，胡雛外握兵。
一朝臨白刃，乞米老儒生。
雜詠一百首·馬援
作者：劉克莊
朝代：宋

土室不堪處，其如瘴毒何。
莫年款段馬，有愧少游多。
雜詠一百首·馬祖
作者：劉克莊
朝代：宋

若非大氣魄，只是小機鋒。
老子一聲喝，學人三日聾。
雜詠一百首·馮昭儀
作者：劉克莊
朝代：宋

獸不能加害，傾身障赭紅。
安知丁與傅，他日鷙於熊。
雜詠一百首·馮道
作者：劉克莊
朝代：宋

坐閲數朝主，竟爲何代人。
漢官敭歷遍，更作虜師臣。
雜詠一百首·高力士
作者：劉克莊
朝代：宋

五十年間事，渾如曉夢餘。
三郎南內裏，何况老家奴。
雜詠一百首·鬼谷子
作者：劉克莊
朝代：宋

遺書今羽化，傳者匪真書。
此老縱橫祖，儀秦得緒餘。
雜詠一百首·魏尚
作者：劉克莊
朝代：宋

塞外傳烽急，雲中調守難。
誰爲帝言者，白髮老郎官。
雜詠一百首·魯仲連
作者：劉克莊
朝代：宋

六國鈞南面，甘爲北面臣。
向微生一叱，幾帝虎狼秦。
雜詠一百首·黔婁妻
作者：劉克莊
朝代：宋

夫節獨高古，婦賢傳至今。
既爲加美謚，復不用邪衾。
雜詠一百首·鼂錯
作者：劉克莊
朝代：宋

危晁知不免，削楚慮空長。
東市哀朝服，西京號智囊。
雜詠一百首·齊人妻
作者：劉克莊
朝代：宋

不敢怨夫子，徒悲誤妾身。
安知同穴者，乃是乞墦人。
雜詠一百首·龐公
作者：劉克莊
朝代：宋

採藥棲遲穩，燃萁篡奪危。
景升不愛子，却念德公兒。
雜詠一百首·龔勝
作者：劉克莊
朝代：宋

已設床臨牖，何須綬著身。
遂令移鼎賊，知愧飾巾人。
雜詠一首
作者：劉克莊
朝代：宋

晴是羲和喜，陰是嫦娥妬。
暖是青帝來，凉是赤熛去。
災是旄頭出，祥是奎星聚。
雷是阿香嗔，濤是靈胥怒。
雜詠七言二首·其一
作者：劉克莊
朝代：宋

夷齊甘受周家餓，申白曾遭漢法髠。
全活老臣殘齒髮，來生尚欲報君恩。
雜詠七言二首·其二
作者：劉克莊
朝代：宋

清禁已無蓮炬分，名山尚欠草鞋緣。
賀公未是真知己，却喚詩仙作謫仙。
雜詠七言十首·其一
作者：劉克莊
朝代：宋

元老墟墓中得貶，諸賢煙瘴裏招魂。
無盡自誇佛口眼，子厚先拚鬼骨臀。
雜詠七言十首·其一〇
作者：劉克莊
朝代：宋

讀書十行目俱下，上樹百回心尚孩。
君看大年與永叔，當日皆從童子來。
雜詠七言十首·其七
作者：劉克莊
朝代：宋

造物將如此老何，懸車以後稿猶多。
晉劉伶醉戲爲頌，楚接輿狂偶作歌。
雜詠七言十首·其三
作者：劉克莊
朝代：宋

回仙輕舉乘白鶴，太白大醉騎鯨魚。
純湖飛過人不識，入海問訊今何如。
雜詠七言十首·其九
作者：劉克莊
朝代：宋

老憐幾箇小孫兒，不減添丁與阿宜。
漸有墨鴉掃窗興，絕勝竹馬走廊嬉。
雜詠七言十首·其二
作者：劉克莊
朝代：宋

雪蕭太傅幾罹禍，訟石中書又納忠。
豈可朝無宗室老，不知家有國師公。
雜詠七言十首·其五
作者：劉克莊
朝代：宋

文公左目晚羞明，猶抱遺經細考評。
今汝畏書如畏虎，天公折罰使偏盲。
雜詠七言十首·其八
作者：劉克莊
朝代：宋

周旋王庾二公際，傳授并汾諸子問。
晚歲更無人共語，牛欄西畔荷鋤還。
雜詠七言十首·其六
作者：劉克莊
朝代：宋

聰明不及前時久，惟鼻猶能嗅臭香。
老去無端都塞了，不分鮑肆與蘭房。
雜詠七言十首·其四
作者：劉克莊
朝代：宋

寧草兩都卿雲賦，不作六朝徐庾詩。
賸馥沾李翶張籍，殘錦分江淹丘遲。
雜詠五言五首·其一
作者：劉克莊
朝代：宋

傳呼尤赫赫，變滅忽休休。
鴻筆銘勳績，蟬冠歛髑髏。
雜詠五言五首·其三
作者：劉克莊
朝代：宋

親朋存者少，歲月去如馳。
不記桃三竊，猶疑黍一炊。
雜詠五言五首·其二
作者：劉克莊
朝代：宋

奴視中人少，庭機左戚難。
高爹嗔李白，新莽弔師丹。
雜詠五言五首·其五
作者：劉克莊
朝代：宋

敝廬吾亦愛，陋巷人不堪。
癡兒蝸带屋，老子繭名庵。
雜詠五言五首·其四
作者：劉克莊
朝代：宋

乾鵲噪送喜，訓狐鳴主災。
龍隨黄帝去，麟爲素王來。
雜詠五言八首·其一
作者：劉克莊
朝代：宋

夢中求荐寢，此事有還無。
幸得東安女，爲王洗厚誣。
雜詠五言八首·其七
作者：劉克莊
朝代：宋

有劍彈驩鋏，無金築隗臺。
孝王雖貴介，猶解客鄒枚。
雜詠五言八首·其三
作者：劉克莊
朝代：宋

燕燕鶑鶑喻，工於狀婦容。
不如洛神賦，比擬作驚鴻。
雜詠五言八首·其二
作者：劉克莊
朝代：宋

魏帝恩雖重，川靈禮自防。
不曾簪美珥，安有獻明璫。
雜詠五言八首·其五
作者：劉克莊
朝代：宋

斷絃難續矣，讀者尚悲辛。
不似窮馮衍，甘爲薄倖人。
雜詠五言八首·其八
作者：劉克莊
朝代：宋

埋向西陵裏，千年不復晨。
未知臺上妓，歌舞樂何人。
雜詠五言八首·其六
作者：劉克莊
朝代：宋

難尋楚三戶，不記漢千門。
獨有靈光殿，長因一賦存。
雜詠五言八首·其四
作者：劉克莊
朝代：宋

園令詞章妙，君王悔悟深。
能回九重眷，只賣百斤金。
雜詠六言八首·其一
作者：劉克莊
朝代：宋

退之效玉川體，子美和舂陵行。
古訓後生可畏，俗語文人相輕。
雜詠六言八首·其七
作者：劉克莊
朝代：宋

痛駡老奴尊己，錯認厠鬼爲妻。
先儒重鄭玄易，三孤喜李赤詩。
雜詠六言八首·其三
作者：劉克莊
朝代：宋

龍章鳳姿中散，麞頭鼠目十郎。
一遺恨悲風操，一老死偃月堂。
雜詠六言八首·其二
作者：劉克莊
朝代：宋

臺卿遺令畫贊，淵明祭文挽詩。
乍可裸尸仰藥，勿求敕葬宣醫。
雜詠六言八首·其五
作者：劉克莊
朝代：宋

上壽都來百歲，厚祿不過萬鍾。
陋巷儒死廿九，灌園子辭三公。
雜詠六言八首·其八
作者：劉克莊
朝代：宋

盧老數間破屋，張公九尺長身。
容膝何妨嘯傲，打頭不敢欠伸。
雜詠六言八首·其六
作者：劉克莊
朝代：宋

遊俠客無珠履，故人子有練裙。
小楷臨樂毅論，太息祭田橫文。
雜詠六言八首·其四
作者：劉克莊
朝代：宋

大將軍無舊客，四公子成古墳。
寄語魯仲連輩，買絲繡平原君。
雜題十首·其一
作者：劉克莊
朝代：宋

雞絮交懽遠，琵琶寄恨深。
早知胡地冷，永巷亦甘心。
雜題十首·其一〇
作者：劉克莊
朝代：宋

劉季開基主，周昌託子臣。
不能活如意，何况戚夫人。
雜題十首·其七
作者：劉克莊
朝代：宋

姊弟皆殊色，專房擅主恩。
何曾送歸妾，但見啄皇孫。
雜題十首·其三
作者：劉克莊
朝代：宋

人事多翻覆，由來不可量。
安知議郎女，遠嫁左賢王。
雜題十首·其九
作者：劉克莊
朝代：宋

淑妃寒食語，千載尚堪哀。
不念同光帝，□□□□□。
雜題十首·其二
作者：劉克莊
朝代：宋

鴈足書良是，鸞膠事已非。
如何子卿內，不待藁砧歸。
雜題十首·其五
作者：劉克莊
朝代：宋

短夢曾留枕，餘情更獻璫。
宓妃空絕代，不得偶陳王。
雜題十首·其八
作者：劉克莊
朝代：宋

父魄下沉淵，兒聲上徹天。
向令逢孔氏，是亦女參騫。
雜題十首·其六
作者：劉克莊
朝代：宋

春煖披香殿，夜寒長信宮。
帝方安禍水，妾敢怨秋風。
雜題十首·其四
作者：劉克莊
朝代：宋

寄語涉川女，安知往問津。
水神不妬汝，偏妬冶容人。
離郡五絕·其一
作者：劉克莊
朝代：宋

自傷臨郡淺，有愧在民深。
稽首文公廟，由唐直至今。
離郡五絕·其三
作者：劉克莊
朝代：宋

昨日專城守，今朝失國人。
乾坤如許大，無地著孤臣。
離郡五絕·其二
作者：劉克莊
朝代：宋

既收其印綬，猶送以車船。
回首柱下史，江邊更可憐。
離郡五絕·其五
作者：劉克莊
朝代：宋

丘筆鄭克段，軻言象愛兄。
回天力不足，削地罰猶輕。
離郡五絕·其四
作者：劉克莊
朝代：宋

赫赫戎衣定，區區扣馬非。
如何孤竹子，嫌粟不嫌薇。
雨華臺
作者：劉克莊
朝代：宋

昔日講師何處在，高臺猶以雨華名。
有時寶向泥尋得，一片山無草敢生。
落日磬殘鄰寺閉，晴天牛上廢陵耕。
登臨不用深懷古，君看鍾山幾箇爭。
雪
作者：劉克莊
朝代：宋

衰桐無葉報蕭颼，卧聽窗聲作許愁。
檠暗冷光侵硯几，瓦疏飛片落香篝。
病思結客遊梁苑，狂愛提軍入蔡州。
也欲訪梅湖畔去，黄塵滿袖欲盟鷗。
雪峰寺
作者：劉克莊
朝代：宋

七里深林集暮鴉，插空金碧被林遮。
華堂何止容千衲，菜地猶堪置萬家。
虎去有靈知伏弩，僧來敘舊約分茶。
世人要識峯頭冷，六月重綿坐結跏。
雪觀顧夫人哀詩二首·其一
作者：劉克莊
朝代：宋

貞烈過男子，當于簡冊求。
剪鬟衆賓款，斷臂六臣羞。
防墓銘旌遠，瀧岡宰樹秋。
可憐彤管廢，史筆未曾收。
雪觀顧夫人哀詩二首·其二
作者：劉克莊
朝代：宋

吾母尤高潔，夫人亦步趨。
書窗共殘燭，禪几對團蒲。
不愧顧家婦，能存趙氏孤。
郎君奉鸞誥，聊足報親劬。
雲
作者：劉克莊
朝代：宋

農家望汝卜年豐，似絮如峯𨺗不同。
縱有濃陰工閣雨，略無定態喜隨風。
往來與月爲仇敵，舒卷和天盡蔽蒙。
安得竦身騰汗漫，叫開閶闔掃長空。
零陵
作者：劉克莊
朝代：宋

畫圖曾識零陵郡，今日方知畫未如。
城郭恰臨瀟水上，山川猶是柳侯餘。
驛亭幽絕堪垂釣，巖室虛明可讀書。
欲買冉溪三畝地，手苫茅棟徑移居。
霜菊
作者：劉克莊
朝代：宋

霜菊尤宜晚，纔開一兩葩。
不隨蒲柳變，索性待梅花。
靈寶道院
作者：劉克莊
朝代：宋

兩行松繞垣，數箇竹當軒。
山主出何處，道人知不言。
只携詩草至，尚覺磬聲煩。
俗奉醫僊謹，儒家亦捨旛。
靈石日長老拂衣退院連帥陸尚書比之石霜小詩贊歎
作者：劉克莊
朝代：宋

我結小庵猶舴艋，師拋大剎似蘧廬。
菩提身外更無物，椰子腹中惟有書。
不踏一蘆堪去矣，許分半芋竟何如。
元來又被寒翁引，徑指墳山作退居。
靈石日長老訪留之樗庵
作者：劉克莊
朝代：宋

妄念已知今世錯，勤脩別結後身緣。
尺三汗脚踏龍尾，丈六金身坐象筵。
昔趁蛾眉班謁帝，今從牛矢路歸田。
未知葱嶺何邊去，且向庵中伴老禪。
靈著祠
作者：劉克莊
朝代：宋

甘寧關羽至今傳，名將爲神自古然。
生不封侯三萬戶，死猶廟食數千年。
韓曾一首
作者：劉克莊
朝代：宋

道散斯文體尚浮，韓曾力與化工侔。
山瞻泰華巖巖聳，河出崑崙混混流。
長慶從官銷不得，熙寧丞相挽難留。
滄州奏疏潮州表，猶被人拈作話頭。
韓祠三首·其一
作者：劉克莊
朝代：宋

柳祠韓廟雙碑在，孔思周情萬古新。
不信二公俱絕筆，別無詩可送迎神。
韓祠三首·其三
作者：劉克莊
朝代：宋

萊相竹今供戍卒，武侯柏亦付胡兒。
南來獨有昌黎木，神物千年尚護持。
韓祠三首·其二
作者：劉克莊
朝代：宋

一宵醜類徙南溟，靡待仙官敕六丁。
宗閔與紳空並世，可憐不似鱷魚靈。
頃凈慈倫老將示寂以其師無準塔銘見屬後三年竹溪中書君以詩速銘次韻一首
作者：劉克莊
朝代：宋

叢林老宿川無準，不釣纖鱗釣大魚。
抱佛脚多同學者，得吾髓有幾人歟。
難呼兜率談宗旨，且問狐山乞緒餘。
自笑余文無用處，熱瞞俗眼說真如。
題丁給事祠堂
作者：劉克莊
朝代：宋

遼鶴何年返故鄉，天風劍珮已騫翔。
郡人議叶來胥宇，兄子才高肯弗堂。
里選諸儒俱飲惠，諫書百世尚流芳。
試歌此曲陳蕉荔，萬一乘雲下帝旁。
題何秀才詩禪方丈
作者：劉克莊
朝代：宋

景建談之子，詩禪丈室寬。
能將鉛槧事，止作葛藤看。
壞衲蒙頭易，玄機得髓難。
何因清夜話，分我一蒲團。
題佛書六言一首
作者：劉克莊
朝代：宋

圓隨如一百八，大知識五十三。
旋學梵音朗誦，老無脚力遍參。
題倪上人詩卷
作者：劉克莊
朝代：宋

故交歲晚各西東，解后斯人慰老窮。
莫把冠巾浼澄觀，更添鬚髮惱林公。
强牽謝客爲禪客，閑伴涪翁作釣翁。
行矣余方有公事，異時儻肯訪山中。
題倪魯玉詩後二首·其一
作者：劉克莊
朝代：宋

梅經御史鞫成案，村荷先皇敕扁堂。
少日不容人入社，暮年甘被子侵疆。
不應愚谷知名姓，惟許孤山擅影香。
豈獨江湖酬唱者，卷中諸老半存亡。
題倪魯玉詩後二首·其二
作者：劉克莊
朝代：宋

自從風雅陵夷後，吟到梅村世豈多。
曠達知章歸後作，軒昂予美醉時歌。
擊蒙何止聞童稚，譴瘧猶堪去病魔。
一聽牙絃三歎息，今無鍾子奈詩何。
題六二第詩卷
作者：劉克莊
朝代：宋

萬卷胸中融化成，却憐郊島太寒生。
霜蹄歷塊駿無匹，赤子探珠龍失驚。
警句宜爲康樂弟，癡年謬作季方兄。
此詩異日君牢記，後有鍾嶸不改評。
題劉生雪巢
作者：劉克莊
朝代：宋

吾宗手葺幽棲處，雪徑依稀認虎跑。
凍折巖前百尋木，壓翻屋上幾重茅。
懶吟二首干韓愈，且聳雙肩學孟郊。
只怕景思來認業，別無人與子爭巢。
題同班小錄·其一
作者：劉克莊
朝代：宋

猶記甲申引見，傳頭幾度春風。
短夢聽鈞天樂，一生泣鼎湖弓。
題同班小錄·其三
作者：劉克莊
朝代：宋

帳殿久移南內，橋山已隔西興。
同時謁帝評事，回首不忘茂陵。
題同班小錄·其二
作者：劉克莊
朝代：宋

周章鶴碧朝服，咫尺猩紅御袍。
風號先帝陵木，霜著孤臣鬢毛。
題呂廣文春秋易傳大圭
作者：劉克莊
朝代：宋

礫裂掃空凡例說，精微勘破後先天。
遥知長麈升高座，惜未巍冠列細氈。
秦火安能燔六籍，漢儒浪自費三年。
自慚不是韓宣子，獲見春秋易象全。
題周從龍養生圖
作者：劉克莊
朝代：宋

二圖心悟非師傳，子若通之可以仙。
欲向丹房供灑掃，老人爐竈壞多年。
題唐察院詩卷二首·其一
作者：劉克莊
朝代：宋

細讀公詩屢絕編，心知妙處口難傳。
言言箴儆堪垂世，歷歷行藏自譜年。
但覺朱絃餘倡嘆，不煩玉斧更雕鎸。
小儒可是通身膽，擬爲坡仙注大全。
題唐察院詩卷二首·其二
作者：劉克莊
朝代：宋

不見林夫與子方，坦翁健筆亦堂堂。
孝誠親有終身慕，忠愛君無一飯忘。
銘座六章韋作佩，入臺五字鐵爲腸。
未應徑欲投吟社，諫草長留御榻傍。
題四夢圖·南柯
作者：劉克莊
朝代：宋

築館如蕭史，專城似買臣。
不知身是幻，錯認夢爲真。
題四夢圖·夢筆
作者：劉克莊
朝代：宋

異世猶相惎，同時必見攻。
區區一枝筆，悔惜與文通。
題四夢圖·夢蝶
作者：劉克莊
朝代：宋

浪說身如蝶，安能及蝶哉。
穿花終日去，據槁霎時回。
題四夢圖·黄粱
作者：劉克莊
朝代：宋

偶然眠一覺，推枕起來驚。
寂寞猶前日，榮華已隔生。
題四賢像·林和靖
作者：劉克莊
朝代：宋

吟共僧同社，居分鶴伴間。
魂歸應太息，亭榭遍孤山。
題四賢像·邵康節
作者：劉克莊
朝代：宋

晚喜貛郎學，前知杜宇聲。
乃知常處士，不及邵先生。
題四賢像·陳希夷
作者：劉克莊
朝代：宋

錢子非仙者，种郎豈隠哉。
先生閉門睡，弟子下山來。
題四賢像·魏處士
作者：劉克莊
朝代：宋

曾箴王太尉，亦諷寇萊公。
無端兩丞相，有愧一山翁。
題坡公贈鄭介夫詩三首·其一
作者：劉克莊
朝代：宋

玉座見圖歎，纍纍菜色民。
如何崔白輩，只寫蔡奴真。
題坡公贈鄭介夫詩三首·其三
作者：劉克莊
朝代：宋

下吏語尤硬，投荒身轉輕。
不然玉局老，肯喚作先生。
題坡公贈鄭介夫詩三首·其二
作者：劉克莊
朝代：宋

向來與相國，投分自鍾山。
不入翹材館，甘爲老抱關。
題壁
作者：劉克莊
朝代：宋

兒時挾彈長安市，不信人間果有愁。
行遍江南江北路，始知愁會白人頭。
題孫母陳孺人墓誌
作者：劉克莊
朝代：宋

誨子如陶母，持身比伯姬。
携扶同出峽，僑寄未還枝。
阡有時而表，魂無所不之。
一端差慰意，徐字與楊碑。
題安仁陳慧父詞卷
作者：劉克莊
朝代：宋

已著西山序集端，欲添一字愧才慳。
平生行脚千詩裏，歲晚營巢萬竹間。
後有楊雄寧不好，世無孔子孰能刪。
歸舟它日溪邊過，珍重先生莫掩關。
題宋謙父四時佳致樓
作者：劉克莊
朝代：宋

四序推移景迭新，二詩體認理尤親。
愛蓮亦既見君子，看竹不須通主人。
領畧春風來廣坐，分張月色過比鄰。
端能著我西家否，客戶何妨贅一民。
題宋謙父詩卷
作者：劉克莊
朝代：宋

佳山祠畔結茅茨，猶記吹塤更和箎。
蘇氏舊稱小坡賦，秦家晚重少章詩。
交游一老今華髮，疇昔諸昆最白眉。
子不可來吾欲去，壁間塵榻拂何時。
題寺壁二首·其一
作者：劉克莊
朝代：宋

柏子熏衣眉暈銷，女垣榆影冷蕭蕭。
屏山一枕游方夢，橫錫飄然過石橋。
題寺壁二首·其二
作者：劉克莊
朝代：宋

素練寬裁白社衣，普陀煙裏現幽姿。
日長讀徹楞伽了，閑折柑花供祖師。
題小室二首·其一
作者：劉克莊
朝代：宋

已向深林卓小庵，是中僅可著禪龕。
士師何止三無慍，中散居然七不堪。
一去重華那復得，方當盛漢勿多談。
近來弟子俱行脚，誰伴山僧面壁參。
題小室二首·其二
作者：劉克莊
朝代：宋

阡陌東西山北南，半生常带散人銜。
何曾雲夢芥八九，一任狙公芧四三。
閤上大夫投欲死，甕間吏部寢方酣。
可憐子駿無家法，下見先人面有慚。